Labe-garbikariak: Eraginkortasunak badu prezioa [3tik 1. orria] | Aldizkaria | EROSKI CONSUMER\nPrezio batetik bestera dagoen desmaila izugarria da: Mr. Forza eta Noxon litroko mila pezetatik gora kostatzen diren bitartean, merkeenak (Chevy Four) 398 pezeta besterik ez du balio.\nAzterketako emaitzak erkatu ondoren, prezioen arteko alde hori, hein batean bederen, justifikaturik agertzen da, zikina suntsitzeko eraginkorrena baita garestienetako bat; dena den, laurak ere onargarritzat jo ditzakegu, oro har. Aerosolean salgai aurkezten diren lau labe-garbikari aztertu dira: Noxon, Mr. Forza, Express eta Chevy Four. Prezio batetik bestera dagoen desmaila izugarria da: Mr.\nForza eta Noxon litroko mila pezetatik gora kostatzen diren bitartean, merkeenak (Chevy Four) 398 pezeta besterik ez du balio. Azterketako emaitzak erkatu ondoren, prezioen arteko alde hori, hein batean bederen, justifikaturik agertzen da, zikina suntsitzeko eraginkorrena baita garestienetako bat; dena den, laurak ere onargarritzat jo ditzakegu, oro har. Gogoan izan behar dugu labe-garbikari hauek produktu arriskutsuak direla, bai duten osakeragatik (narritagarri eta korrosiboa) baita komertzializatzen diren eragatik ere: aerosol ontzian, arras formula suharbera dutelarik (butano, isobutano eta propanoak osaturiko gas propulsatzailea darabilte eta).\nProduktua oker baliatzeak duen arriskuetako bat gure etxeko tresna elektriko batzuetan kalteak sortzea dela gogoratu behar dugu: bere burua garbitzen duten labeetan ez dira produktuok aplikatu behar, adibidez, labearen barneko pareten azalera esmalte mikroporotsuaz estalita baitaude; esmalte horrek koipe-proiekzioak irentsi, koipe-tanten lodiera txikitu eta, errekuntza bidez, koipea desagertzea laguntzen du. Horrelako azaleretan labe-garbikari hauetako bat aplikatuko bagenu, poroek produktua irentsi eta, labea pizteko unean, kiratsak jarioko litzaizkioke tresnari. Lau labe-garbikarien eraginkortasuna eta prezioa baloratu ondoren, Noxon (1.090 pezeta litroko) da kalitate-prezio erlaziorik hoberena duena, bera baita eraginkorrena, inondik inora. Aukera erakargarrietako bat produktu merkeena da: Chevy Four (398 pezeta baizik ez, litroko) kalitate onargarriko labe-garbikaria da (segurtasuneko tapoirik ez duen bakarra bada ere), produktua aplikatu ondoren ordu mordoa -gure proban, zortzi ordu- pasatzen uzteke, ikazturiko koipe edo gantzen orbanak garbitu nahi ez badira, behintzat.\nNola garbitzen duten\nLabe, parrila, intsertu-kristal eta barbakoak garbitzeko aholkatzen direlarik, berotan ipini eta egosi edo txigorturiko elikagaien hondarrez zikinduriko azalerak ikuztea du helburu produktu hauen osakerak. Horrelako zikinkeria suntsitu ahal izateko akzio kimiko bortitza gertatzea beharrezkoa denez, alkalinotasun handiko gaiek osatu ohi dute produktuen formula: gai horiek koipeekin erreakzionatu egiten dute, uretan solugarri diren gatz bihurtuz, era horretan errazkiago desagertzen direlako. Eragile alkalinoez gainera, produktuaren eraginkortasuna areagotzen duten eta, zikinean barrena, eragile aktiboaren barneratzea errazten duten disolbakariak (glikolak edo glikol-eterak, adibidez) ere osagai dituzte formulek. Era berean, tratatzen diren azalerak bustitzeko eta aparra sortzeko tentsoaktibo anionikoak eta, osagaiak suspentsioan mantentzeko, tentsoaktibo ez-ionikoak eransten zaizkio osaketari; beste aldetik, produktuan dautzan eragile alkalinoen kopurua eta produktua azalerari itsasteko arduradun diren eragile lodikarien (goma edo polimero sintetikoak) kopurua konpentsatu egiten da. Honelako labe-garbikari hauen formula konplexuak korrosio-inhibitzaileak dauzka (ontzi metalikoetan saltzen direnean, bertan kalterik eragin ez dezaten), eta eragile bahitzaileak, azkenik, eragile alkalinoa egonkor mantentzeko.\nHorrelako labe-garbikari bat ona dela esan daiteke baldin eta, labeetan sarrien dauden zikin motak (ikatz bihurturiko koipe eta azukreak) garbitzeko unean eraginkortasunez erantzuten badu, produktua aplikatu eta beratzen utzi ondoren, denbora-tarte batez -30 minutu eta 8 ordu, hauek dira ohikoenak eta produktu hauetako argibideek aholkatzen dituztenak-. Bai ikazturiko azukrearen kasuan, bai koipe-arrastoetan ere, Noxon laginak erakutsi ditu emaitza hoberenak: %100eko eraginkortasuna agertu zuen produktua aplikatu zenetik 30 minutura eta 8 ordutara azukrezko zikinkeria desagertzean eta beste horrenbeste, berriz, aplikaziotik 8 ordutara koipe-arrastoak ikuztean; produktua eman eta handik ordu erdira, aldiz, zikinaren %73a bakarrik garbitzea erdietsi zuen. Emaitza egoki-egokiak dira. Noxon produktua alkalinotasun handikoa da eta glikol nahiz tentsoaktibo anionikorik ez duen arren, garbitzeko garaian emaitza onenak lortzen ditu. Eraginkortasunaren ikuspegitik, Noxon markakoari ondotik Mr. Forza darraikio. Honek ere emaitza onak erdietsi zituen arren, ez ziren aurrekoarenak bezain nabarmenak: 30 minututara, azukrea suntsitzeko ahalmen ahulagoa agertu zuen (%80ko eraginkortasuna) eta 8 ordutara ere ahulxeago jokatu zuen (%93koa); koipearekin, berriz, motelago aritu zen (%73ko eraginkortasuna). Eginkizunak apalago bete zituen Chevy Four laginak (merkeena, litroko 398 pezeta baizik ez, hau da, bi hoberenetako edozeinen erdipreziotik behera): azukrezko zikina garbitzean Mr. Forza laginak bezalatsuko emaitzak agertu bazituen ere, eraginkortasuna dezente jaitsi zen koipea suntsitzean, aplikatu ondorengo 30 minutuko proban batik bat, %33a bakarrik kendu baitzuen. Express (625 pezeta litroko) da denetan ahulena, bi eretako zikinen aurrean. Badauzka glikol eta tentsoaktibo anionikoak, baina alkalinotasun apal-apala izateak, hondarrak ezabatzeko erantzule diren gaiak behar bezainbestekoak ez direla erakusten du. Eraginkortasun nabarmenena, oro har, produktua aplikatu eta handik zortzi ordutara azukre-hondarrak garbitzean lortu zen; emaitza urrienak, aldiz, labe-garbikaria eman eta handik ordu erdira koipe-arrastoak suntsitzean. Horrelako zikinkeria garbitzean, 30 minutu pasata, Express eta Chevy Four laginek %27 eta %33ko eraginkortasuna erakutsi zuten bitartean, Noxon eta Mr. Forza markakoak %73raino iritsi ziren. Horrenbestez, bertatik ondorioztatu zen bezala, bai azukre- bai koipe-hondarrak suntsitzeko, emaitza hobeak erdiesten dira labe-garbikaria aplikatu eta zortzi orduko beraldia egin dadin itxaron ondoren. Labe-garbikarien itxura fisikoaz ari garela, Noxon laginak apar arin, egongaitz samar, hondar koloreko eta usain onekoa ateratzen du; Mr. Forza, Express eta Chevy Four laginena, aldiz, egonkor, zuri eta usain onekoa da.\nGarbiketa eraginkorra izango bada, labe-garbikariak materia aktiboa eduki behar du. Lau labe-garbikariek, materia aktiboaren antzeko kontzentrazioa dute: 100 mililitroko 1,03 eta 1,06 gramo bitartekoa. Denek materia-kopuru berdintsua baldin badaukate, garbitzeko unean nabarmentzen den batetik besterako aldea formulen beste osagaietan bilatu behar da. Elikagai-hondarren suntsiketan zuzenean esku hartzen duten oinarrizko gaien kontzentrazioa adierazten du alkalinotasunak. Funtsezko gai horiek labe-garbikari eta antzeko produktuek oso pH basikoa izatea baldintzatzen dute, garbikarien eginkizuna zuzen burutuko dela bermatuz. Alderdi hori, bestetik, arriskutsua da erabiltzailearentzat: produktuok eragile korrosibo edota narritagarriak dituztenez, larruazal edo nolabaiteko azalerak ukitzeak kalteak eragin ditzakete. Arriskua arinagoa izan dadin, gai alkalinoak nahasteko bidea bila dezake fabrikatzaileak, garbitzean produktuak eraginkortasunik galtzeke, dena den. Alkalinotasun handia eta pH faktorea apal samarra baldin bada, produktuaren agresibitatea ahultzen saiatzen dira ekoizleak, garbitzeko unean eraginkortasun-galerarik nozitzeke, nolanahi ere. Lagin guztiek 13ko pH faktorea agertzen dutenez, garbikari denen agresibitatea antzekoa da. Alkalinotasunari dagokionez, Chevy Four da handienekoa, ondotik Noxon eta Mr. Forza datozkiola, oso balio berdintsuez. Chevy Four laginaren basikotasun garaiaren zergatia, formulan bai baina etiketan agertzen ez den etanolaminari egotzi behar zaio; halaz ere, hiru lagin alkalinoenek sosa kaustikoa daukatela aitortzen dute etiketan. Alkalinotasun apalenekoa Express da: honen etiketak "alkali" bakarrik adierazten du, gainerako xehetasunik eman gabe. Eraginkortasuna areagotzea laguntzen duten gaien artean, disolbatzaileak eta hezatzaileak daude: tratatu diren azaleretan, produktuaren emaitza iraunarazi egiten dute hauek. Chevy Four (honelako gaiak %8,6koa daukala) eta Express (%4,2) propilen glikola dute; Noxon eta Mr. Forza laginetan, aldiz, ez da glikolik atzeman. Zikinkeriaren suntsiketa hobetzeko helburuz, tentsoaktiboak baliatzen dira. Chevy Four eta Noxon markakoek tentsoakibo anionikorik ez darabilten bitartean, Express eta Mr. Forza laginen formulek horrelakoak agertzen dituzte, %2,2 eta %0,4an.\nLabe-garbikariok non ez diren erabili behar\nGai alkalino ugari dauzkatenez, labe-garbikari hauek ez dira aplikatu behar azalera pintatu edo bernizatuetan, ez eta aluminiozkoetan ere. Katalisizko sistemak darabiltzaten edo bere burua garbitzen duten labeetan ere ez da komeni labe-garbikari hauek erabiltzea: horrelako labeetako barne-paretak, koipe-proiekzioak irentsi, koipe-tantoen tamaina txikitu eta, errekuntzaren bitartez, koipea desagertzea laguntzen duen esmalte mikroporotsuaz estalita baitaude. Labe-garbikaririk erabiliko bagenu, mikroporoetan sartu egingo litzateke eta, labea pizten dugun hurrengoan, kiratsak jarioko litzaizkioke labeari. Labea hotz dagoela, belaki heze batez garbitzea aholkatzen dute fabrikatzaile gehientsuek. Pirolisi sistema duten labeetan ere ez da zertan honelako labe-garbikariak baliatu, biziki tenperatura altuan dihardutelako (500º C): bero hori aski da, elikagaien hondarrak ikatz bihurturik, labea garbi uzteko.\nLau labe-garbikariak aerosolean ontziraturik agertzen dira, eduki garbia 300 eta 500 mililitro bitartekoa izaki. Neurri horiek gramotan honela adieraz daitezke: 306 gramo (Mr. Forza), 398 gramo (Noxon), 400 gramo (Express) eta 483 gramo (Chevy Four). Produktua aplikatu denetik 30 minutura zein 8 ordutara, ikazturiko koipe eta azukre-hondar edo arrastoak garbitzean emaitzarik hoberenak Noxon (1.090 pezeta litroko, hots, garestienetako bat) laginarekin erdietsi dira: horrela bada, azterketa honetako kalitate-prezio erlaziorik egokiena da horixe. Ez dauka glikolik, ez tentsoaktibo anionikorik; materia eragilearen kopuru zein pH faktorez, gainerako laginen parean dabilen arren, alkalinotasuna aski handia duenez, eraginkortasun handia erakusten du lanean. Mr. Forza (garestiena izaki, 1.190 pezeta litroko) ere ona da, baina ez Noxon bezain egokia, produktua aplikatu eta 8 orduz beratzen utzi ondoren, azukre- zein koipe-hondarrak garbitzean marka horrek bezalako eraginkortasunik agertu ez duelako. Bi merkeenetan, preziorik txikienekoa, Chevy Four (398 pezeta litroko) hobea da bestea baino. Izan ere, prestazio zuzenak eskaintzen dituelarik, erosteko unean aukera polita bihurtzen da lagin hori ere.\nArriskutsuak dira eta, erne ibili\nLau labe-garbikariek iragartzen dutenez, oso formula suharbera daukate, butano-isobutano-propano gasen nahastea baliatzen dutelako propultsatzaile gisa. Chevy Four eta Express laginek, horrez gainera, osaketa narritagarria dela jakinarazten dute; Noxon eta Mr. Forza markakoek, azkenik, osagai korrosiboak dauzkatela gaztigatzen dute etiketan. Noxon, Express eta Mr. Forza laginek segurtasuneko tapoia duten bitartean, Chevy Four laginak (aztertutako labe-garbikaririk merkeena) horrelakorik ez du agertzen.\nDenek adierazten dute lote-zenbakia (Express laginekoa ia ezin irakurrizkoa gertatu zitzaigun arren), eduki garbia, erabiltzeko modua edo argibideak, fabrikatzailearen izena eta helbidea. Bestetik, Chevy Four laginaren etiketak erakusten duen publizitate edo informazioa frantses hutsean dago. Batetik, aerosola eta, bestetik, denek daukaten osakera direla medio, ontzietan adierazten diren neurriak irakurri behar ditugu. Horietako batzuk (Mr. Forza eta Chevy Four laginetan nekez irakur daitezkeenak, letra-tamaina txiki-txikia baita), hurrengo hauek dira: "Oso-oso harbera. Presioz ontziratua.\nGorde eguzki-argitatik eta ez utzi 50º C baino tenperatura handiagotan. Ez zulatu ontzia, ez sutara bota, ezta edukia agortu ondoren ere. Ez lurrindu garretara edo izekitzen ari den zerbaitetara. Eduki era guztietako su-iturrietatik urrun. Ez erre. Istripurik gertatzekotan, kontsulta ezazu informazio toxikologikoaz arduratzen den osasun-zerbitzuan. Eduki giltzapean, haurren eskueratik at. Ez arnastu produktu hauen lurruna. Ez irentsi. Erredurak eragiten ditu. Arnasbideak narritatzen ditu. Begiak eta larruazala narritatzen ditu. Ez ukitu begiekin edo larruazalarekin. Istripurik edo ongiezik gertatuko balitzaizu, jo berehala sendagilearengana, ontzi eta guzti, ahal izanez gero. Larruazal edo begiekin ukitzen baduzu, garbitu itzazu berehala ur ugarirekin eta zoaz berehala sendagilearengana". Fabrikatzaileak emaniko argibideen arabera baliatzea da produktu hauek erabiltzaileari eman diezaioketen aholkurik hoberena.


Urola eskubaloi taldearen loteria, saritua | Otamotz\nUrola eskubaloi taldearen loteria, saritua\nUrola eskubaloi taldearen loteria erosi dutenek sei euro irabazi dute txartel bakoitzeko. Kobratzeko, Zumarragako Urdaneta 3ko administraritzara jo behar da. Apirilaren 6a izango da horretarako azken eguna. Txartelekin zozkatu duten saskia 0886 zenbakiaren jabeak irabazi du.\nLoteriasariasaskiaurola eskubaloi taldea


Ariketa fisikoa, osasuntsu egoteko gakoa - Urumea - Kronika.eus\nZure burua zaindu, maitatu eta gozatu\nAriketa fisikoa, osasuntsu egoteko gakoa\nKronika - Erredakzioa 2021-10-16 00:00\nJarduera fisikoa beti lotu da osasunarekin. Hori zalantzan jartzea zaila da, baina, noski, komeni da ariketa fisikoari neurria hartzea eta nork bere bidea zehaztea. Hori betez gero, ongizate mentala zein fisikoa lortuko dugu.\nEzin uka daiteke ariketa fisikoa eta osasuna eskutik lotuta doazela. Edonola ere, beste zenbait arlotan gertatzen den moduan, ariketa fisikoa era osasuntsuan egiteko, hainbat alderdi izan behar dira kontuan. Hain justu, beste guztiari bezala, garrantzisua da honi ere neurria hartzea.\nAzken urte honetan, gainera, pandemia medio, jendeak ariketa fisiko gehiago egiten duela entzun da. Konfinamendu garaian, kirol-dendatako materialak berehala agortu ziren eta, hilabete gutxitan, etxeak tramankuluz josi ziren: bizikleta estatikoak, sokak, koltxonetak, mankuernak, eta beste asko. YouTubeko bideoen laguntzaz, pantaila aurrean jarri eta herritarren egunerokoan egon ziren gimnasia birtuala, yoga, edota ariketa fisikoko errutinak.\nGero, itxialdia amaitu zenean, bailarako mendiak eta pasealekuak jendez josi ziren. Lanetik edo eskolatik ateratzean, plan perfektua zen mendira joatea edo inguruetatik paseatzea. Horrekin batera, pixkanaka-pixkana, talde kirolak ere martxan jarri ziren, gimnasioak ireki ziren, eta ohiko errutina berreskuratu zen ariketa fisikoaren entrenamenduetan. Horregatik, pandemiak ona den zerbait utzi badu, ariketa fisikoa areagotzea izan da. Izan ere, zentzuz jokatuta, noski, osasunarentzat beti izango da onuragarria gorputza martxan jartzea.\nOsasuntsu egoteko oinarrizko gakoa da, beraz, jarduera fisikoa egitea. Baina, zer esan nahi dugu horrekin?\nBada, labur-labur esanda, ariketa fisikoa esaten diogu energia kontsumitzen duen gorputzeko borondatezko mugimendu guztiari. Zehazki, bi multzotan banatu dezakegu. Batetik, ariketa fisiko programatua, hau da, kirola esaten diogun hori: futbola, saskibaloia, errugbia, boleibola edo beste zenbait jarduera; hala nola, aerobica, yoga, tai-chia eta abar. Bestetik, jarduera fisikoaren barruan sartzen dira gorputza mugiarazten duten ariketak; alegia, jolasean, lanean, garraio-modu aktiboetan, etxeko lanetan eta aisialdiko jardueretan egiten direnak.\nHorrenbestez, ez da ezinbestekoa gimnasiora joatea edo talde kirola egitea aktibo egoteko. Izan ere, egunero-egunero egiten ditugun jarduerek onura berak eragiten dituzte. Horien barruan, zerrenda luzea aipa genezake. Gurera etorrita, hementxe adibide batzuk: herri erdigunetik Erriberara oinez joatea; trenbideko eskailerak erabiltzea, Karabeleko igogailuaren ordez; edota, Zubipera edo Landarera kotxean gerturatu beharrean, oinez edo bizikletan joatea.\nAldez aurretik aipatutako guztiek, makina bat abantaila eta onura dituzte, eta guztiek eragiten dute gure ongizatean eta, era berean, osasun mentalean zein fisikoan. Are gehiago, frogatuta dago jarduera fisikoa maiztasunez egiteak hainbat gaixotasun izateko arriskua gutxitu dezakeela: kardiopatia koronarioak eta istripu zerebrobaskularrak, II motako diabetesa, hipertentsioa, koloneko minbizia, bularreko minbizia eta depresioa.\nHorrekin batera, ariketa fisikoa faktore erabakigarria da energia kontsumitzeko, eta, ondorioz, ezinbestekoa, energia orekatzeko. Baina, guztiaren gainetik, argi izan behar dena da jarduera fisikoak gozamena eta ongizatea eragin behar dituela. Beraz, nork bere ariketa edo kirola topatu behar du eta egokien datorkion errutina zehaztu.\nJarduera fisikoa zentzuz, hainbat gomendio jarraituta\nBeste hainbat arlotan bezala, ariketa fisikoa ere neurtu egin behar da. Agian, pertsona batek, osasuntsu egoteko, beharrezkoa izango du astean lautan 50 minutuz paseatzea. Baina, beste batek, berriz, nahikoa izango du 30 minuturekin. Alegia, funtsezkoa da maiztasun egokia zehatzea eta, halaber, dosia neurtzen jakitea. Hori ez ezik, jarduera fisikoan jarraikortasuna izaten ere lagunduko digu helburuak zehazteak. Txikiak edo haundiak izan daitezke, guztiak izango baitira baliagarriak: adibidez, korrika egiten hasten bagara, Sansilbestrean, Goizuetako mendi lasterketan edota beste edozein lasterketetan izena ematea. Gomendio horiek guztiak jarraitzeak finkatuko du, hain justu, osasuntsu egotearen lorpena.


Kultur ekitaldiak - .: Legazpiko Udala :. Webgune ofiziala .: Ayuntamiento de Legazpia :.\nUrtean zehar hainbat eta hainbat kultur ekitaldi eta jarduera burutzen dira, zuzenean Udalak antolatuak batzuk eta kultur elkarteek sustaturikoak besteak, Udalarekin dituzten kontratuen bidez.\nKultur Etxeko erakusketa aretoan burutzen dira hamabostero,\nuztaila eta abuztua izan ezik,\narte adierazpen desberdinak eta erakusketa didaktikoak izaten dira nagusiki.\nKultur Etxeko Areto Nagusian eskaintzen dira urtarriletik apirilera eta urritik abendura bitartean hilean behin, ostiralez. Emanaldien gaiak mendia eta bidaiak izaten dira.\nKultur Etxeko Areto Nagusian eskaintzen dira hilean behin urritik apirilera bitartean. Opera, zarzuela, balleta eta musikalak txandatzen joaten dira holabetez hilabete, eskaintzen den lanaren iraupenaren arabera saio bakarrean edo bi saiotan eskainiz. Asteazkenak izaten dira emanldi egunak, 18:30ean.\nProtagonismo berezia dute herriko musika taldeek urtean zehar eskaintzen edo antolatzen dituztenak, hala nola Santikutz Abesbatzak, Alaitasuna Errondailak, Legazpi Musika Bandak eta Goiz Deia Txistulari Taldeak.\nMaiatzean berriz, Parrokiko Organo Zikloa antolatzen da. Legazpiko parrokiarekin elkarlanean. 3 kontzertu izaten dira, organoa protagonista dutenak.\nHoriez gain azaroan “Azaroan Musika” ziklo berezia antolatzen da herriko eragileekin elkarlanean . Musikaren zaindaria hilabete honetan dela aintzat hartuta, asteburu bakoitzean gutxienez kontzertu bat antolatzen da, mota desberdinetak eta espazio desberdinetan egiten diren emanldiak izaten dira.\nLegazpiko Ezpata Dantza dugu alor horretan bereizgarri nagusia eta maiatzaren 3an eta Mirandaola Egunean izaten da dantza hau ikusteko aukera. Horrez gain herriko bi dantza taldeek eskaini eta antolatzen dituzten ekitaldiak izaten dira urtean zehar.\nAzpimarratzekoak apirilaren bukaerako Dantzari Txiki Eguna, maiatzean jokatzen den Haurren Euskadiko Neskatxena Txapelketa eta urtarrilean jokatzen den Gipuzkoako Haurren Aurresku Txapelketako Kanporaketa.\nHorrez gain Euskal Herritik kanpoko dantza taldeen emanaldiak antolatzen dira.\nLatxartegi Aretoan eskaintzen dira urritik apirilera bitartean Legazpi Zine-Klub taldearen ekimenez. Ostiraletan zine-klub saioak izaten dira eta igandeetan arratsaldean haurrentzako saioa eta iluntzean filma komertzialagoak eskaintzen dira.\nHauek ere herriko kultur elkarteek sustatu eta kudeatuak dira.\nGabon Irudi Lehiaketa: haurrei zuzendua, abenduan.\nMarrazki Lehiaketa: haurrei zuzendua, maiatzean.\nEstatu Mailako "Legazpi Hiria" Argazki Lehiaketa: Apirilaren egiten da deialdia eta sari banaketa eta lanen erakusketa uztailaren azken hamabostaldian izaten dira. Argizaiola sarirako baliagarri den lehiaketa dugu honako hau.\nLegazpiko Argazki Rallya, "Batis Goikoetxea Memorial", heldu eta haurrentzat : Iraileko lehen igandean izaten da, Gipuzkoako Artzain Egunean.\nKanpoan egin beharreko "Joxe Martin Etxeberria" Pintura Lehiaketa: Irailaren azken aurreko larunbatean izan ohi da.\nUztailean zehar burutzen den egitaraua dugu honako hau. Udaleko Herritartasun batzordeko zerbitzu desberdinen elkarlanaren fruitua da Uztakale.\nAstearte arratsaldeetan haurrei zuzenduriko ekitaldiak antolatzen dira: jokoak, jolas parkeak, bestelakoak, ...eta asteazken, ostegun eta ostiralak adin guztietako ikus-entzuleei zuzendurikoak: ikus-entzunezko emanaldiak, aztzerkia, dantza, animazioa, musika,...\nHerriko bi gune nagusietako espazio desberdinetan antolatzen dira ekitaldiak, txandakatuz.\n"Kaleko uzta, uztailean kalean".\nUrrian burutzen da, larunbata bilketa eguna izanik eta igandean erakusketa eta dastaketa antolatzen dira . Urte askotako etenaren ondotik, Beti Gazte Animazio elkarteak kudeatzen du ekitaldia


MUGITUZ DESKUBRITZEN ETA UKITUZ AURRERATZEN DIREN FILMAK BIARRITZEN | Kultura | GARA Euskal Herriko egunkaria\nFIPADOC DOKUMENTAL JAIALDIA\nDOKUMENTALEI ZUZENDURIKO FESTIBAL BATEAN, PANTAILA BATEN AURREAN ISTORIO BAT IKUSTEA DA OHIKOA, BAINA ETORKIZUNEKO ADIERAZPIDEEI BEGIRA JARRI DEN FIPADOCEKO SMART SAILEAN, KLITORIA UKITZEKO IKASGAI PRAKTIKOA EGITEKO EDO BURUA MUGITUZ KAMERUNGO ETXE BATEN INGURUA IKUSTEKO PARADA EMATEN DA.\nEdvard Munch margolariaren obrarekin jostatzeko parada ematen du errealitate birtualeko «Le Cri» obrak\nBiarritzeko Bellevue jauregia Fipadoc festibaleko topagune nagusia da, baina bertan bilduta dagoen jende zurrunbiloa atzean utzi eta lehen pisura joanda 3D betaurrekoak, tabletak edota irudiekin jostatzeko aukera ematen duten bakarkako esperientziak proposatzen dituzten guneak aurki ditzakegu. Sail honek urteetan zehar sortu duen interes handia bere garapenaren arrazoietako bat bilakatu da. Estatu frantseseko Ikus-entzunezko Institutu Nazionalak saria finantzatzeko agertutako interesarekin batera, orain arte erakusketa atala besterik ez zena orain sail ofizialaren parte da.\nOraindik aski ezezagunak diren adierazpen mota berrietako obrak biltzen dituen gelara sartzean, tabletak erabiltzen ari den jendea ikus dezakegu, pantailak ukitzen, laztantzen eta kolpetxoak ematen ari dira. Mugimendu horien arrazoia zein den jakiteko, proposatzen diren obrei begiratu behar.\n“Bulle” narrazio interaktiboak 2050eko Montrealera garamatza, eta burbuila bat buruan daramagula ibilarazten gaitu hirian zehar. Beroa hain denez handia, gasak eta hezetasunak bunbuiloa zikindu egiten dute, eta beraz gure eriekin pantaila igurtziz garbitu egin behar dugu, eta ondoren hausten ari denez zigilatu egin behar dugu. Amaitzean gure anpulua ondo zaindu dugun galdetzen digu programak, eta azaltzen digu ingurumena ez bada zaintzen eta egungo erritmoan jarraituta, adituen arabera, hemendik 30 urtera buruan “bulle” bat jartzea izanen dela aterabide bakarra bizitzeko.\nGisa honetako beste obra bat, “Clit-moi” da, eta klitoria nola kitzikatu erakusten du. «Klitori bakoitza ezberdina da, nola gogobete ikasi egiten da, ikasi zer gustatzen zaidan gailurretara heltzeko». Gonbidapen horren ondoren sei urratsetako “praktikak” egiteko bidea hasten da. Lehenik laztanak, gero borobilak egin, kolpetxoak eman, atximur egin, atzamar ezberdinekin aritu, eta azkenik, «ondo ikasi» dugula esan eta gure instintuari segitzera gonbidatzen gaitu.\nUrrats bakoitzean egindako mugimenduen arabera, eta bide egokian goazela erakusteko, ukimenak jasotzen dituen marrazkiaren inguruan koloreak aldatzen joaten dira, horitik hasi, laranja, gorria, eta arrosara heldu arte. Barretxoek eta bestelako soinuek laguntzen gaituzte bidaian. Tartean emakumeen orgasmoari eta horri loturiko errealitate sozialari buruzko datuak ematen dira. Narrazioa gonbidapen batekin amaitzen da: «Klitori bakoitza ezberdina da, zurea pertsonalizatu».\nOhiko pantailan formatu berriak ere aurkezten dira Smart sailean, websailak dira, horren adibide. Interneten soilik hedatzen diren eta normalean luzera txikikoak diren ikus-entzunezkoak dira. Sail ofizialean dagoen “Clit-revolution”-ek bi ekintzaile feministaren aldarrikapen eta esperientziak kontatzen ditu. Kamerari hitz eginez, emakumeek beren sexu organoei buruz daukaten ezjakintasuna eta lotsa agerian uzten dute, eta gizartean finkatuta dauden sinesmenen inguruan galderak eta kritikak plazaratzen dituzte.\n“La Barricade” websailak, bi eta bost minutu arteko ataletan, 1968ko maiatzean Estatu frantsesean izan ziren borroken alderdi ezberdinen berri ematen du, artxiboko irudiak oinarri hartuta. Poliziak egindako erasoak, Aljeriatik etorritakoek jasandako egoera... ikus daitezke.\nEzagunagoak baina beti harrigarriak dira 3D betaurrekoekin deskubritu daitezkeen obrak. Sail ofizialerako hautaturiko obrak izanik, kalitatea agerikoa da bertan, eta “Mercy” da horren erakusle. Arreta medikoa jasotzeko aukera ez duten tokietara hurbiltzen diren Mercy itsasontziek egiten duten lanaren berri ematen du filmak Edithen historiaren bitartez: Kamerunen bizi den 14 urteko neskak aurpegian daukan limoi baten tamainako tumorea kentzera joateko egiten duen bidaiaren eta ebaketaren esperientzia. Filma ikusteko aulki birakariak daude jarrita, eta ikusleak hasieran neskari zuzen begiratzen badio ere, aldeetara mugitzen hasita etxe osoa eta bertan diren kide guztiak agertzen zaizkio.


Zergatik ez diote Libiakoari gerra deitzen? • ZUZEU\nZergatik ez diote Libiakoari gerra deitzen?\nGaddafiren aeronabeak edo horiek babesteko eta hegan jartzeko gailuak soilik eraso ditzakete NATOren baimenez aliatuek, hau da, Frantzia, AEB eta Erresuma Batuek. Operazio militarraren kontrako jarrera izan dutenez Alemaniak eta Turkiak zorrotz neurtuko dira Libian aliatuek egiten dituzten urratsak. Operazio militarra deitzen diote, estatu-buruek, berri agentziek, nola egunkariek. Ez ei dago modan “gerra” berba. Baina halaxe dio hiztegiak: “Herri, giza talde edo estatu bi edo gehiagoren arteko arma bidezko borroka”.\nLibiako oposizioak eskatu eta Frantziak lideratu duen aliatuen esku hartze militarraren lehen 24 orduetan aliatuek lortu dute aire eremu kontrolatzea, baina dagoeneko, gainditu dute muga. Bab Aziza konplexuari eraso egin diote aliatuek, Tripolin. Ekintza sinbolikoa da guztiz. 1986an Reaganek bonbardatu zuen jauregi hori, eta Muamar Gaddafiren lau hamarkadako agintaldian leku erreferentziala izan da. Liga arabiarrak dagoeneko adierazi du aliatuek gainditu dutela euren eskumena.\nLiga arabiarrak aliatuen esku hartze militarraz Nazio Batuen Erakundeak idatzi zuen erresoluzioa onartu zuen, baina orain kexu da, eta babesa kentzeko arriskua dago. “Aliatuen zeregina zibilak babestea da, eta ez zibil gehiago erasotzea”, esan zuen Amro Musa Liga Arabiarreko buruak. Qatarrak, ordea, oraindik aliatuen aldean jarraitzen du bederen.\nAire eremua kontrolatzetik askoz harago, Liam Foxek Erresuma Batuko atzerri ministroak iradoki du Gaddafi bera aliatuen jomuga izan daitekeela, baina AEBetako defentsa ministroak berehala ukatu du Gaddafi hilko dutenik. Ikusteko dago. Aliatuek eurek ezarritako mugak gainditu dituzten bezala, Muamar Gaddafik ere sua eten zuela iragarri arren, ekintza armatuekin jarraitzen du, batez ere Benghasi aldean. Eta iraultzaileek jakinarazi dutenez, Mistrata ere hartu du Gaddafik, obusen laguntzarekin. Bart gauean ere beste su-eten bat iragarri du, eta ikusteko dago beteko duen.\nIraultzaileen aldean 8.000 baja zenbatu dituzte, Al Jazeerak eman duen datuaren arabera.\nIrudia | Libiako herritar bat aliatuen esku hartze militarraren berria ospatzen | ezezaguna | LGPL\nAEB, Erresuma Batua, Frantzia, Gaddafi, gerra, iraultza, Libia


Elkartasun mezuak izango dira nagusi 2020ko Aberri Egunean - Debagoiena - Goiena.eus\nElkartasun mezuak izango dira nagusi 2020ko Aberri Egunean\nJone Olabarria 2020-04-05 13:51\nSareetan zabaldu duten bideo baten bitartez jakinarazi dituzte Batera ekimeneko hainbat kidek datorren domekan, hilak 12, ospatuko den Aberri Egunerako antolatutakoak. Elkartasun mezuz betetako eguna izatea espero dute, eta balkoietatik, era bateratuan, ospatzeko deia egin dute.\nApirilaren 12an Aberri Eguna Euskal Herria osoan eta batera ospatzeko deia egin duten hainbat herritarrek ekimenaren nondik norakoak kontatu dituzte gaurkoan. Sareen bitartez plazaratutako bideo bat izan da horretarako tresna. Bertan ageri dira Barakaldoko Iker Villa musikaria, Ortzaizeko Terexa Lekunberri etnologoa, Iratxe Gonzalez Portugaleteko medikua, Maialen Arzallus Hendaiako bertsolaria, Soraluzeko Kristina Jacas suhiltzailea, Amaia Nausia Iruñeko historialaria, Azkaingo Aitor Servier-Etchetchuri bertsolaria, Ainhoa Aiensa supermerkatuko Iruñeko kutxazaina eta Amurrioko Basilio Garcia udaltzaina.\nAzaldu dutenez, Aberri Egun berezia izango da aurtengoa, izan ere "Koronabirusa dela eta, oso momentu berezian datorkigu eta denok etxean pasa beharko dugu eguna. Horrek baina aukera ematen digu Euskal Nazioaren Eguna Euskal Herri osoan denok batera ospatzeko". Gaineratu dutenez, aurtengo Aberri Eguna "herri honen etorkizuna eraikitzeko tresna" izango da. Era berean, koronabirusaren aurka borrokan ari direnak "harrotasun osoz" omentzeko eguna ere izango dela azaldu dute.\nElkartasun mezuz osaturiko mosaiko erraldoia egiteko www.aberrieguna2020.eus webgunea erabiliko dute, eta gaur bertan has daiteke bertara mezu eta argazkiak helarazten. Bestalde, Aberri Egunean bertan, apirilak 12, leiho eta balkoietan ikurrinak eta Nafarroako banderak jartzeko eskaria egin dute. Era berean, hil direnak gogoratzeko xingola beltza jarri daitekeela azaldu dute. Datorren domekan, 12.30ean, herritar guztiek batera ‘Txoria txori’ abestia kantatzeko deia egin dute. Hildakoen omenez minutu bateko isilunea ere egingo dute eta irratiei kantu hori jartzeko eskaria egin diete.\nJone Olabarria api 04 Debagoiena\nOsasun larrialdia medio, 2020ko Aberri Eguna Euskal Herri osoan eta era bateratuan ospatzeko deia egin du Euskal Herria Batera kolektiboak; elkarre...


Ekonomia eta Enplegua Sustatzeko Funtsa: Ogasuneko Ministerioaren\nEkonomia eta Enplegua Sustatzeko Funtsa\nGobernuak abian jarri du Ekonomia eta Enplegua sustatzeko Espainiako Plana, 80 neurri ekonomiko, finantzario eta fiskalekin.\nPlan horren barruan dago Ekonomia eta Enplegua sustatzeko Estatuaren Berariazko Funtsa (3.000 milioi euroko diru-zuzkidura). 9/2008 Errege Dekretu Legearen bidez sortutako Funts horren helburuak dira sektore estrategiko zehatz batzuen egoera hobetzea eta enplegu ugari sorraraz dezaketen zenbait proiekturi ekitea.\nMinisterio hauek kudeatuko dute Funtsa: Zientzia eta Berrikuntza Ministerioak; Industria, Turismo eta Merkataritzakoak; Ingurumen, Landa eta Itsas Ingurunekoak; Barne Arazoetakoak; Etxebizitzakoak; Sustapen Ministerioak; Hezkuntza, Gizarte Politika eta Kiroletakoak eta Defentsa Ministerioak.\nEkonomia eta Enplegua Sustatzeko Espainiako Plana .\n9/2008 Errege Dekretu Legea . Azaroaren 28ko Errege Dekretu Legea, zeinaren bidez eratu diren Tokiko Inbertsiorako Estatu Funtsa eta Ekonomia eta Enplegua Dinamizatzeko Estatuaren Berariazko Funtsa.\n3566/2008 Ministro Agindua Irailaren 9ko 3566/2008 Ministro Kontseiluaren Agindua, zeinaren bidez argitaratzen den abenduaren 5eko Ministro Kontseiluaren erabakia.\nKUDEATZEN DUTEN MINISTERIOAK:\nI+G+B jarduerak.490 milioi euro bideratuko dira, hiru jarduera-ildotan banatuta:\nOsasuna: horien xedea da osasunari lotutako sektoreetan diharduten enpresa eta erakundeetan (osasun-produktuak, industria farmazeutikoa, bioteknologia, gizarte- eta osasun- zerbitzuak, tresnak, gailuak eta ekipamenduak, elikadura osasungarria eta abar) I+G+B jardueren lehiakortasuna eta gaitasuna bultzatzea.\nEnergia: Jardueren xedea energia-hornidura bermatzea da. Horretarako, energia berriztagarrien eta energia-teknologia berrien ekarpena handituko da.\nNazioarteko bikaintasuna: Ardatz horretan hainbat ekintza-multzo sartzen dira, helburu honekin: oinarri teknologikoa duten enpresa berrien eraketa bultzatzea; bikaintasunezko jarduera iraunkorretan nazioarteko laguntza sendotzea; zientziaren eta teknologiaren alorreko eragile guztiek erabiltzeko azpiegitura zientifiko eta teknologiko aurreratua sortzea, eta I+G+B jardueren Plan Nazionalaren esparruan lankidetza-programa publikoak eta pribatuak bultzatzea.\nJardueren zenbatekoen banakapena (PDF, 51,87 KB gutxi gorabehera)\n800 milioi euro bideratuko dira Espainiako automobil-industriaren lehiakortasuna mantentzeko eta hobetzeko. Diru horrekin lortu nahi den helburu zehatza eta finantzatuko diren jarduera-ildoak Ministro Kontseiluaren erabaki bidez xedatuko dira, munduko ekonomia-politikak sektore horretan izandako eragina leuntzeko Europako Batasunaren oinarrizko ildo estrategikoak zehaztu ondoren.\nJardueren zenbatekoen banakapena (PDF, 27 KB gutxi gorabehera)\nInformazio gehiago behar izanez gero\nIngurumen-jarduerak.575 milioi euro bideratuko dira, honela banatuta:\nUr-programetarako laguntzak: uren kudeaketa- eta azpiegitura-programak; uraren kalitate-programak eta ureztapenerako baliabide hidrikoen kudeaketa modernizatzeko programak. .\nItsasertzeko jardueretarako laguntzak: itsas eta lur-eremuko herri-jabariak babestea, zaintzea eta mantentzea; hondartzak sortu, berreskuratu eta leheneratzea. Itsasorako sarrera publikoari, erabilera publikoari eta itsasertzaren osotasunaren babesari lotutako beste hainbat jarduera ere lagunduko dira.\nLanda-inguruneko jardueretarako laguntzak: landa-eremuan natura-ondareak eta baliabideak mantentzeko jarduerak eta Bide Naturalen Programa.\nBaso-politikako jardueretarako eta balio ekologiko handiko eremuetako jardueretarako laguntzak: basoberritzea eta beste basotze-jarduera batzuk, mendi-garbiketa eta sute-prebentzioa, eta Parke Nazionaletako jarduerak.\nJardueren zenbatekoen banakapena\nEraikin publikoen eraikitze, egokitze, birgaitze eta hobetzea, batik bat, kuartelak, polizia-etxeak eta espetxeak.\n380 milioi euro bideratuko dira kuartelak, polizia-etxeak eta espetxeak eraikitzeko, egokitzeko, birgaitzeko eta hobetzeko.\nEtxebizitza eta hiri-eremuen birgaitzea\n110 milioi euro zuzenduko dira jarduera hauetara:\nHondatutako auzoen, ondare historikoen, hiriguneen eta landa-herrien birgaitze integratua eta hirien zaharberritzea.\nEraikinetan eraginkortasun energetikoa, higienea, osasuna eta ingurumen-babesa hobetzea, energia berriztagarrien erabilpena barne.\nEraikinen segurtasuna eta irazgaiztasuna bermatzeko lanak.\nEraikinetara eta etxebizitzetara sarbidea errazteko lanak.\nJardueren zenbatekoen banakapena (PDF, 139 KB gutxi gorabehera)\nGarraio-azpiegitura txikietako jarduerak\n140 milioi euro emango dira trenbide-pasaguneak kentzeko eta/edo babesteko, trenbide-sarea mantentzeko eta errepideen zaintza eta segurtasuna bultzatzeko.\nGizarte-zerbitzuen prestazioei lotutako jarduerak: turismo soziala eta mendekotasun-egoeran daudenentzako laguntza\n430 milioi euro emango dira jarduera hauetarako:\nZahartze aktiborako programak bultzatzea: 30 milioi euro adinekoen opor-programetarako eta termalismo sozialekoetarako.\nMendekotasun-egoeran daudenak artatzeko zerbitzuak sustatzea: 400 milioi euro.\nJardueren zenbatekoen banakapena (PDF, 101 KB gutxi gorabehera)\nInstalazio militarrak hobetzeko jarduerak\n75 milioi euro emango dira instalazio militarrak hobetzeko.\nOrriaren eguneratze data: 05/06/2009


Berdinketa zoroa - Worldnews.com\nRealak launa egin du Real Betisen aurka gaur eguerdian Anoetan jokoatutako neurketan. Partida eroa izan da, non txuri-urdiek, nahiz eta garaipena ez lortu, azken astetako dinamika haustea lortu duten\nDenek ditugu gogoan goles eta emozioz beteriko Real Betisen aurkako partidak. Gaurkoa ez da gutxiago izan. Zelaiaren\nRealak hutsna berdindu du gaur arratsaldean Benito Villamarinen. Partida irekia eta edonork irabaz zezakeena izan da. Azken metroetan izan ez duten argitasunak ez die utzi...\n(Source: Real Sociedad de Futbol SAD ) Datorren larunbatean 22:05ean Realak Real Betis hartuko du Anoetan, Lehen Mailako 22. jardunaldian. Hauek dira Sevillako taldearen...\nSansek garaipen garrantzitsu bat lortu du Tudelanoren aurka bat eta bi irabazi ondoren. Horrela, sei neurketa jarraian daramate porrotik jaso gabe eta bigarren garaipena...\nAmaiera: Real Sociedad 2 - Real Betis 1 (Real Sociedad de Futbol SAD)\n(Source: Real Sociedad de Futbol SAD ) Real Sociedad: 1.- Rulli. 3.- Mikel. 4.- Illarra. 6.- Iñigo. 10.- Xabi Prieto (kap). 11.- Carlos V. 14.- Rubén Pardo. 21.- Héctor...\nRealak primeran jokatu du arratsalde honetan. Partida borobil batean, txuri-urdinak argitasunez garaitu dute SD Eibar hiru eta bat ANoetan jokatutako neurketan. Hasieratik nagusi izanda, Willian Jose, Januzaj eta Oyarzabalen golek bultzada eman diote sailkapenean taldeari. Geldialdira etxeko lanak eginda doaz eta etorkizun politarekin aurretik. Baldintzak ez ziren onenak...\nGau garratza El Molinonen (5-1) (Real Sociedad de Futbol SAD)\n(Source: Real Sociedad de Futbol SAD ) Modu latzean galdu du gaur El Molinonen Realak. Bost eta bat irabazi du Sporting de Gijonek gipuzkoarren denboraldiko neurketa kaskarrenean. Porrota lehen hamar minutu txarren ondorioz baldintzatuta egon da bi ezusteko gol jaso eta gero. Carlos Velak ezkerkada batekin murriztu du desabantaila 37. minutuan, baina bi gol jarraian jaso eta...\nEzinbesteko garaipena Anoetan (2-1) (Real Sociedad de Futbol SAD)\n(Source: Real Sociedad de Futbol SAD ) Realak garaipen garrantzitsu bat lortu du gaur gauean Anoetan Real Betisen aurka jokatutako neurketan. Txuri-urdinek, Xabi Prieto eta Iñigoren golekin lehen zati on batean, atsedenaldira bi goleko abantailarekin joan dira, baina kanpokoek bigarren zatian estutu dute. Gaur garaitzea beharrezkoa zen eta lortu dugu. Hiru puntu Gijoneko...\n(Source: Real Sociedad de Futbol SAD ) Realak garaipen garrantzitsu berri bat lortu du gaur Anoetan. Neurketa intentsu batean, non txuri-urdinen saioa borobila izan den, bat eta huts garaitu dute Real Betis Carlos Velaren golari esker. Hiru puntu gehiago eta poztasun berri bat Anoetan. Reala primeran atera da partidara, bere erritmoa inposatuaz. Willian Joseren burukada batek...


Nafarroako adinekoen egoitza berriek 130 plaza izango dituzte gehienez\nEgoitza berriek 130 pertsona hartu ahal izango dituzte gehienez, eta kopuru hori 70 ere izango da urritasuna duten pertsonentzako zentroetan.\nGainera, plaza horien % 80 banakako logeletan izango dira, zentro berriek gehienez 16 pertsonako bizikidetza-unitateak izan beharko dituzte eta 12 psikogeriatrian badira, eta arreta jasotzen duten pertsonako langile-ratioak handitu egingo dira, zerbitzu-motaren eta langileen eginkizunen arabera.\nMaria Carmen Maeztu Gizarte Eskubideetako sailburuak prentsaurrekoan azaldu duenez, adinekoen egoitzen eta laguntza-zentroen funtzionamendua arautzen duen araudiaren berrikuntzak azaldu ditu, eta duela 29 urteko legeria eguneratzen duen arau berriak "aldaketa kualitatibo historikoa" ekarriko duela adierazi du.\n"Arreta zerbitzuetan mugarri baten aurrean gaude; izan ere, araudi berriarekin sistema 'malguago' bat posible izango da, erabiltzaileen beharrak kontuan hartuko dituena eta haien premietara eta bizi planetara egokituko dena", gaineratu du kontseilariak, eta "Nafarroan dauden 552 zerbitzuen konfigurazioan, kudeaketa ereduetan eta lan egiteko moduetan aldaketa sakona" ekarriko duela gaineratu du.\nHemendik aurrera, egoitzetako gehieneko plaza-kopurua mugatzeaz gain, azaleraren % 65, gutxienez, 16 pertsonako bizikidetza-unitateen inguruan antolatuko da. Aurreikusten denez, etorkizuneko zentroek espazio komunak hartuko dituzte, hala nola sukaldea, egongelak edo Internet, eta logeletarako gutxieneko azalera 14 m2-koa izango da, banakakoak, eta 20 m2-koa bikoitzak, betiere bainugela bat izan beharko dutenak. Plazen % 80k banakako logeletan egon beharko dute.\nOrain onartutako arauak, aurrekoan ez bezala, arreta-modalitatearen arabera deskribatzen ditu zerbitzu-motak, eta ez haren xede diren erabiltzaileen profilaren arabera, eta zerbitzu horietako bakoitzak izan behar dituen baldintza fisikoak, oinarrizko prestazioak eta langile-ratioak ezartzen ditu.\nEgoitza-arretako zerbitzuak honela bereizten ditu: egoitzak, egoitza-etxe txikiak, egoitzei lotutako etxebizitzak, tutoretzapeko etxebizitza, etxebizitza gainbegiratua, etxebizitza lagundua, tutoretzapeko apartamentuak, harrera-etxebizitzak eta etxerik gabeko pertsonentzako zerbitzuak, eta horietako bakoitzean zehazten du zer intentsitate-maila ematen duten altuan, moderatuan eta baxuan.\nEguneko egonaldietako eguneko arreta-zerbitzuak, eguneko zentroak (mendekotasuna duten pertsonentzako eguneko zentroak, landa-eremuko eguneko zentroak, errehabilitazio psikosozialeko zentroak eta gizarteratze-zentroak) eta okupazio-zentroak ere jasotzen ditu, eta horietako bakoitzarentzat zehazten ditu baldintza fisikoak, oinarrizko prestazioak eta langile-ratioak.\nAzkenik, dekretuak hainbat eremutako pertsonei estaldura emateko zerbitzu anitzeko zentroen aukera ezartzen du, batez ere landa-eremuan, eta ebaluatu ondoren gizarte-zerbitzuen katalogoan sar daitezkeen esperientzia pilotuen ezarpena arautzen du, hala nola elkarlaneko etxebizitzak.\nInés Francesek, Nafarroako Pertsonen Autonomia eta Garapenerako Agentziako zuzendari kudeatzaileak, bere aldetik, adierazi du dekretu berriak oinarrizko printzipio batzuk ezartzen dituela zerbitzu guztietarako, hala nola "normalizazioa", bere familia- eta gizarte-ingurunetik hurbilen dagoen bizimodua eskaini nahi baitu; arreta integrala, pertsonen behar guztiei diziplinarteko estaldura emango diena; arreta pertsonalizatu nahi du modu egonkorrean esleitutako profesionalekin Senitartekoekiko eta erreferentziazko pertsonekiko harremanak zaintzea eta sustatzea, besteak beste.\nEskakizun berriek ez dituzte 525 zerbitzu behartzen; izan ere, une honetan 13.000 pertsona artatzen dituzte Nafarroan laguntza-zerbitzuen modalitateetan. Hala ere, espazioei dagokienez, lehendik dauden zentroak araudiari egokitu beharko zaizkio etorkizunean 15 plaza baino gehiago izango dituzten aldaketa-obretan.\nMaria Carmen Maeztu


Katalanez idatzitako literaturak garapen handia bizi du azken hamarkadatan. 70eko hamarkadaren bigarren erditik gaur eguneraino generoak, idazleak, ereduak... Dena aldatu da. Bide horretan hainbat izen mugarri izan dira. Ondorengo orrialdeetan dituzu horietako batzuk.\n1970eko hamarkadaren bigarren erditik aurrera, Francoren heriotzaren ondorengo aldaketa sozial eta politikoek Katalunian aldaketa kultural eta literarioak aurrera eramateko aukerak ireki zituzten. Katalanaren onarpen eta hedapenak –besteak beste katalana heziketa-sisteman txertatuz– balizko publiko berria sortu zuen. Publiko berri hau batez ere gazteek osatzen zuten eta horri esker, baita katalanezko komunikabideen sortzeari ere, literatur merkatua eta industria biziki indartu ziren. Idazle askok katalanezko literatura ekoizteari ekin zioten, militantzia kontzientzia baten eskutik, hizkuntzaren normalizazioa bultzatzeko helburuarekin. Bereziki azpimarragarria izan zen Ofèlia Dracs taldeak –Jaume Fuster, Maria Antònia Oliber, Jaume Cabré eta abarrek– 80ko hamarkadan egindako lana.\nNarratiba: aniztasunera bidaia\n70eko hamarkadako azkeneko urteetan eta 80ko lehenbizikoetan, narratiba kataluniarrak bi ezaugarri nagusi zituen: batetik, generozko literaturaren sorrera, eta bestetik haur eta gazte literaturaren indartzea. Bi fenomeno hauek zuzenki lotuak daude arestian aipaturiko publiko berri horren sorrerarekin. Irakurle berriek generozko literatura eskatzen zuten, ordura arte apenas egiten zena, eta horrela sortu ziren Ofèlia Dracs taldearen inguruan literatura erotikoko liburuak, misteriozko eleberriak, eleberri poliziakoak edota zientzia fikziozkoak. Aldi berean, heziketa sisteman katalana sartzeak eskoletan irakurtzeko egokiak ziren haur eta gazte literaturaren merkatu berri bat sortu zuen. Aldaketa hauek guztiak literatura ludiko eta popularrago baten indartze legez ulertu ziren, batez ere 60ko hamarkadako transzendentalismoaren eta 70ekoaren joera abangoardista eta postabangoardisten aurrean. Edonola ere, katalanaren normalizazio prozesuak aberastasun literarioa ekarri du, eta ondorioz, azkeneko hogeita bost urteotan ezaugarri askotariko literatura aurki daiteke Katalunian; joera esperimentalenetatik kontsumo literaturaraino.\n70eko hamarkada hasieran, herentzia testualista jasotzen zuten saiakerak aurki ditzakegu. Saiakera abangoardista eta transgresore garbikoak. Julia Kristevaren Semiotike liburuaren eta Frantziako Tel Quel aldizkari ospetsuaren eraginpean idatzitako testuak ditugu honakook. Biel Mesquidaren L´adolescent de sal (1974) liburua edota Tecstual aldizkaria joera honen adibidetzat har genitzake.\nGarai bertsukoak dira Montserrat Roig-en El temps de les cirenes (1977) eta Terenci Moix-en Onades sobre una roca deserta (1969). Liburuok, ordea, belaunaldi kronika legez sailka daitezke, 60ko hamarkada bukaerako mugimendu kontrakulturalaren eragin garbia jasotakoak. Bien artean ere bada alderik. Moixen liburuan, diktaduraren presioaren aurrean, Europa ireki baten desira agertzen da; Roigena ordea, diktadorea hil ondorengoa da eta gehiago da itzulera nobela bat, Katalunian bertan gizarte berri bat sortzeko itxaropenaz.\nUnibertso mitikoak, historia eta errealismoa\nBeste ildo batetik, Gabriel García Márquezek Cien años de soledad eleberrian Macondo herrialde imaginarioarekin egiten duen legez, Baltasar Porcel, Maria Barbal, eta batez ere, Jesús Moncadak euren unibertso propioa eraiki dute euren lanetan. Moncada, 2005. urtean zendua, kataluniar literatura garaikideko puntako nobelagilea dugu Camí de sirga (1988), La galeria de les estàtues (1992) eta Estrenida memòria (1997) eleberriei esker, batik bat. Aurretik zenbait ipuin-liburu argitaratuak zituen eta bere unibertso literario osoa Mequinensa herriaren inguruan mugitzen da. Herri honetan jaio zen idazlea bera eta egun Ebro ibaiaren bazterrean dagoen Aragoiko mamu-herri bat da, Riba-roja urtegiaren zabaltzeak erdi estalirik utzi duena. Bere liburuetan, herri inguruko zurginen, mehatzarien eta pagesen mundua agertzen zaigu.\nNobela historikoa ere, erruz landu da azken urteetan. Frankismo ondorenak historiaren gaineko hausnarketa bultzatzeko parada ireki du, nahiz eta beste mota bateko nobela historikoak ere aurki ditzakegun. Esaterako, Jaume Cabré-ren El llibre de Feixes trilogiak eta L’ombra de l’eunuc (1996) eta Les veus del Pamano (2004) eleberriek Espainiako historia garaikidearen gaineko hausnarketa moralerako aukera eskaintzen dute. Carme Riera mallorkarraren Dins el darrer bulau (1994, Sari Nazionala) eta Cap al cel obert (2000) eleberriak berriz, Mallorkako juduen historian kokaturik daude, eta judutarren ondorengoek –“xuetes” deitura ematen diotenak– urtetan pairaturiko bazterkeria salatzen dute. Idazle gazteenen artean, Amadeu Cuito-k diktadura garaiko erbesteratuen ikuspegitik –erbesteratu batzuen semea da– idatzitako eleberria kaleratu du berriki, El jardí sense temps (2004) izenekoa.\nAzkeneko urteetako joera literario emankorrenetakoa errealismoa izan da, edo hobeki esanda, errealismo mota diferenteak. Alde batetik, Mallorkako idazle ugarik 60ko hamarkadan turismoaren garapenak eragindako aldaketak adierazi dituzte euren lanetan.\nGizarte tradizional eta itxi baten amaiera eta mundu ireki eta libreago baten etorrera irudikatuz; baina baita turismoak ekarritako espekulazio, negozio ustel eta lan-esplotazioa salatuz ere. Beste proposamen batzuk gizarte garaikideko eta egunerokotasuneko gatazkak eman dituzte aditzera. Horien guztien artean, Quim Monzó-ren obra nabarmentzen da, bereziki El perque de tot plagat (1993) ipuin-liburua. Monzó literatura katalaneko idazle entzutetsuenetakoa da gaur egun, entzutetsuena ez bada. Liburu honetan postmoderno deitu izan zaion gizarte aldakor, zatikatu eta arriskutsuaren –risk society– erretratu ironikoa, edo areago, parodiko-sarkastikoa azaltzen da. Horretarako, bikote harremanetako gatazkak eta ezin ulertuak erabiltzen ditu, bizimodu paradoxiko, zalantzati, aspergarri eta monotonoa deskribatuz. Iraunkorrak eta zoriontsuak izatera iritsi ezin duten harreman hauetan, ludikotasuna da nagusi eta pertsonaiek plazera bilatzen dute etengabe. Gizarte honetako identitate arazoak pertsonaien izenetan aurki ditzakegu era argienean, Zgdt, Bst edota Grcmpf gisakoak erabiltzen dituenean, edo besterik gabe, protagonistaren izena azaltzen ez denean. Idazle berrienen artean berriz, Monzóren bideari hobekien ekin diona Sergi Pàmies izan da. Bere lan esanguratsuenen artean L´instint (1994) eleberria eta La gran novel·la sobre Barcelona (1997) ipuin-liburua daude.\nAbentura eta fantasiazko eleberriek ere euren lekua egina dute. M. Ende eta J.R.R Tolkien-en lanen ildoan koka dezakegu, horrela, Jaume Fusterren trilogia: L´illa de les tres taronges (1983), L´amell de ferro (1985) eta El jardí de les palmeres (1993). Berriki, Albert Sánchez Piñolek arrakasta nabarmena izan du La pell freda (2002) bere estreinako eleberriarekin. Liburu hau trilogia baten lehenengo alea da eta hogei hizkuntza baino gehiagotara itzuli dute, nahiz eta ez duen kritika akademikoaren onespena lortu. 2005. urtean trilogiaren bigarren zatia argitara eman zuen, Pandora al Congo izenekoa. Bi liburuak Afrikan kokatuta daude, eta fantasiaz eta exotismoz betetako abentura istorioak kontatzen dituzte.\nPoesia: 70eko hamarkadako bide berriak\nEspainia eta Euskal Herrian bezala, Katalunian ere poesia soziala eta konprometitua izan ziren nagusi gerra ondorenean. Horren aurrean, 70eko hamarkadan, poesia egiteko modu berriak agertu ziren. Batetik, errealismo berriak proposatzen dituzten poetak ditugu, poesia ingeles eta alemaniarraren eta Gabriel Ferrater-en obraren eraginpean. Joera hausnartzaile eta moraleko poesia, norbanakoaren esperientzia, identitatea, niaren bilaketa eta denboraren igarotzea bezalako gaiak jorratzen dituena. Teknikari dagokionez, oro har, bertso lerro luzeak eta luxu handirik gabeko hizkuntza natural eta lagunartekoa erabiltzen dute autoreok. Narcís Comadira, Marta Pessarrodona, Feliu Formosa, Salvador Oliva eta Francesc Parcerisas aipa daitezke ildo honen eredu gisa.\nHoriez gain, tradizio konprometitu nagusiarekin erradikalki hausten zuen poesia egiten hasi ziren beste hainbat idazle. Pere Gimferrer da aipagarriena. Gerora gaztelaniaz ere bere bidea egin duen arren, katalanezko obra poetiko sendoa osatua du. Hizkuntza du elementu nagusi. Espiritu abangoardista nabariko poesia egiten du, surrealismoaren eraginpekoa, eta etengabe bilatzen du transgresioa nahiz esperimentazioa. Irudi onirikoak, irrealismoa eta collageak sarritan errepikatzen diren ezaugarriak dira bere poemetan. Hala ere, azpimarratu beharra dago XX. mendearen lehenengo erdian arestian aipaturiko poesia soziala nagusi izanagatik, ez zela inolaz ere garaiko eredu bakarra. Abangoardien saiakeretatik edaten zuten poetak aurki daitezke garai horietan ere, nahiz eta literaturaren historia eta kritikak urtetan ezkutu antzean mantendu dituen. Horregatik, 70eko hamarkadan sortutako poeta berri hauek poeta abangoardista haien bideari ekiten diote nolabait, eta Kataluniako kasuan, Joan Brossa eta J.V Foix dira jarrera abangoardista horien adibide behinenak, Gimferreren aurrekari gertukoenak beraz. Ildo berean koka daiteke gazterik zendu zen María Merce Marçal poeta bartzelonarra ere.\nPoeta gazteenen artean heterogeneotasun handia dagoela seinala daiteke. Poesia errealistetatik (Jaume Subirana) hermetikoetaraino (Carles Torner, Albert Roig), sinbolismoaren eragina jaso duten poetekin (Vicenc Llorca) edo transgresioa eta probokazioa bilatzen dutenekin (Ester Xargay) batera. Dena den, badirudi autore gazte gehienek ezaugarri bat behintzat partekatzen dutela: originaltasunaren inperatiboarekiko eszeptikotasuna. Literatur sorkuntza klasikoen berridazketa lez ulertzen dute, eta ondorioz, brikolage literarioak, testuartekotasuna edo parafrasiak maiz topatzen dira euren poemetan. Autore bakoitzaren erreferentzien arabera, hasieran aipatutako heterogeneotasun hori erdiesten da. Poeta belaunaldi berri honetako autorerik entzutetsuenetako bat Enric Cassases bartzelonarra da. Poesia publikoari zabaltzeko borondate garbiarekin, poesia errezitaldi ugari antolatu ohi ditu Kataluniako hiriburuan.


Batzuen artean ::Tantak\nTantak EHUko hezkuntza aldizkariaren azken zenbakian Kalitate Parametroak eta Ebaluaketa Ulibarri Programan izeneko azterketaren ondorioak eskaini dituzte. 2005. urtean J. Inazio Markok zuzendu eta Iker Salaberriak eta Denis Elortzak ikertu zuten gai hori eta orain Kalitate Programak eta Normalkuntza Programak ikastetxeetan: elkarrengandik ikasten. Ikerketa baten emaitzak tituluarekin plazaratu dituzte ondorioak. Bestalde, Elena Herranek automatismoa eta psikomotrizitatea aztertu ditu haur hezkuntzan Jauzika hiru urterekin: Haur portaera psikomotorearen behaketa lanean. Laura Elosuak berriz, Nerabeen Lanbide-lehentasunak azaldu ditu, J. Domingo Villarroelek informazio eta komunikazio teknologiekin eskaini daitezkeen didaktika berriak, eta Txema Preciadok Euskal ikusteko era ez ezik, koloreen artean ere badago bazterreraturik lana.


11.Ira - 13.Ira\nIZENA EMATEKO AZKEN EPEA: Irailaren 9a\nHainbat diziplinatako profesionalek –kriminologia, biktimologia, antropologia, soziologia, politologia, epailetza, segurtasuneko profesionalak, psikologia, psikiatria, gizarte heziketa, eta abar– terrorismo jihadistaren fenomenoari buruzko ikerketak, teoriak eta esperientziak garatu, aurkeztu eta eztabaidatuko dituzte hainbat alderditatik: biktimarioaren iragana, oraina eta etorkizuna, biktima eta delitu fenomenologia horren aldagaiak.\nKongresua nazioartekoa izango da eta estatuko zein Espainian enbaxada duten hainbat herrialdetako erakundeen parte hartzea izango du.\nTerrorismo jihadistaren aurka borrokatzeko egiten den lana publikoki erakustea.\nGizartearen aurrean erakustea jihadismoaren indarkeria jasan duten eta jasaten jarraitzen duten zuzeneko eta zeharkako biktimekiko konpromisoa.\nParte hartzaile guztiena artean balio inklusiboak identifikatzea: gizatasuna, errespetua, erantzukizuna, borondatezkotasuna, apaltasuna, solidaritatea, zintzotasuna...\nTerrorismo jihadistari aurre egiteko beharrezko balio material eta profesional guztiak eskaintzea.\nMundu globalizatu bat desegonkortzeko egituraturiko armiarma sarea askatzen lagunduko duen sareen sare bat sortu eta indartzea; gizarte guztiak –zuzenean edo zeharka biktima denak– parte hartuko duen sare bat.\nAktibo guztiak hermeneutikoak izan gaitezen saiatzea: bidegileak bide berriak eraikitzen.\nIkasleak, langabetuak, jubilatuak eta AVC-KEE kideak 75,00 EUR 90,00 EUR\nEntitate kolaboratzaileen kideak 90,00 EUR 120,00 EUR\nPrezio orokorra 120,00 EUR 160,00 EUR\nZientzi eta Antolakuntza Batzordeko kidea 0 EUR 0 EUR\nGonbidatuak. Eusko Jaurlaritza / Gobierno Vasco 0 EUR 0 EUR


Sesamoa (Sesamum indicum) pedaliazeoen familiako landare belarkara da, metro bete inguru luzea, hazi oliotsuak, jateko onak, dituena. Zurtoin sendo zuzena, lantza-egiturako hosto zerradun berde ilunak, txandaka antolatuak, eta titare-itxurako loreak, zuriak nahiz arrosak, ditu. Jatorriz Asiakoa (Indiakoa) edo Afrikako ekialdekoa da, baina Ekialde Hurbileko lurralde gehienetan, Mexikon, Venezuelan, Kolonbian eta Nikaraguan ere lantzen da gaur egun. Sesamo-haziekin olio preziatua egiten da.\nSesamoa (Sesamum indicum) pedaliazeoen familiako landare belarkara da, metro bete inguru luzea, hazi oliotsuak, jateko onak, dituena. Zurtoin sendo zuzena, lantza-egiturako hosto zerradun berde ilunak, txandaka antolatuak, eta titare-itxurako loreak, zuriak nahiz arrosak, ditu. Jatorriz Asiakoa (Indiakoa) edo Afrikako ekialdekoa da, baina Ekialde Hurbileko lurralde gehienetan, Mexikon, Venezuelan, Kolonbian eta Nikaraguan ere lantzen da gaur egun. Sesamo-haziekin olio preziatua egiten da. (eu)


EAJ-PNV Gipuzkoako Batzar Nagusiak: EAJ-PNV-K SALATU DU BILDUK EZ DUELA EKIMENIK EGIN EUSKARA SUSTATZEKO LEGEALDI OSOAN\nEAJ-PNV-K SALATU DU BILDUK EZ DUELA EKIMENIK EGIN EUSKARA SUSTATZEKO LEGEALDI OSOAN\nBatzarkide jeltzale Zorione Etxezarragak honakoa esan du: “Bilduk gauza bakarra egin du hiru urtetan: EAJ-PNVren aginteko lehengo legealdiko foru gobernuaren ekimenak garatu”.\nGipuzkoako Foru Aldundiaren Euskara zuzendari Zigor Etxeburuak parte hartu du, gaur goizean, Euskararen Normalizaziorako eta Erabilerarako Politiken batzordean. Bertan, batzarkide taldeei segidakoaren berri eman die: kontratazio administratiboen arloan hizkuntza-irizpideak ezartzeari buruzko egoeraren berri. EAJ-PNVren batzarkide Zorione Etxezarragak kritikatu du, zuzendariak ez duela departamentuaren ekimenen berri eman, baizik eta, Carlos Urquijo Espainiako Gobernuaren delegatuaren esku-sartzeaz baliatu dela – gogoan izan, Urquijok kontratazio administratiboak egiteko hizkuntza-irizpideen gaineko salaketak egin dituela – Foru Aldundiaren ekimen falta ezkutatzeko”.\nHorren harira, Etxezarragak honakoa salatu du: “Bilduk ez du euskara sustatzeko ekimenik egin hiru urte hauetan. Epe horretan Bilduk egin duen gauza bakarra honakoa izan da: Udal<>ekin bezalako ekimenak garatu, hain zuzen ere, lehengo legealdiko EAJ-PNVren aginteko foru gobernuak egindako ekimenak garatu”.\nEra berean, EAJ-PNVren batzarkideak esan du, Foru Aldundiaren Euskara zuzendariak Bilduren kudeaketa kaskarra ezkutatu nahi izan duela. Gogoratu behar da, Foru Aldundiak udalei aholkua eman ziela kontratazio administratiboak egiteko hizkuntza-irizpideak kudeatzeko, nahiz eta ez Foru Aldundiak, ez udalek, eskumenik ez duten. Izan ere, Eusko Jaurlaritzari dagokio hori kudeatzea eta, hori da, hain zuzen ere, Espainiako Gobernuaren delegatu Carlos Urquijok salatu duena. Horrenbestez, Foru Aldundiak udalak jokoz kanpo utzi ditu”.\nZorione Etxezarragak, halaber, kritikatu du, Foru Aldundiaren Euskara zuzendariak Eusko Jaurlaritzaren aurka egin izana: izan ere, Zigor Etxaburuak Eusko Jaurlaritzari leporatu dio ez duela ezer egin euskara normalizatzeko eta sustatzeko. Baina aitzitik, batzarkide jeltzalearen ustez, Bilduk ez du esan nahi, behin Carlos Urquijoren salaketak ikusita, Foru Aldundiak Eusko Jaurlaritzari babesa eskatu ziola.\nAzkenik, Etxezarragatk Bilduri honakoa eskatu dio: “Euskara alderdikeriaz ez erabiltzeko eta euskara sustatzeko eta normalizatzeko politikak garatzeko, hain zuzen ere, lehenego legealdian EAJ-PNVren aginteko Foru Aldundiak egindako politikak garatzeko”.


Txinako Moldeen Fabrikatzailea eta Hornitzailea | Mestech\nMoldeak egitea (Matrizea egitea) osagaiak moldearen diseinuaren marrazkiaren arabera fabrikatzeko prozesua da, ebaketa mekanikoa, txinparta mekanizatzea, gainazalen tratamendua eta tratamendu termikoa erabiliz eta, azkenik, pieza guztiak molde batean muntatzea diseinuaren marrazkiaren arabera.\nMoldeak egitea eta fabrikatzea oso industria garrantzitsua da manufaktura modernoaren industrian. Prozesu ekipamendu garrantzitsuak eskaintzen ditu eskala handiko, eraginkortasun handiko eta kalitate handiko ekoizpen industrialerako.\nZer da moldea?\nMoldea (moldea, trokela) "industriaren ama" izenarekin ezagutzen da, hau da, fabrikazio industria modernoan doitasun handia, eraginkortasun handia eta eskala handiko produkzioa lortzeko prozesuko ekipamendu garrantzitsua da. Moldeen industriaren ekoizpenean, hainbat molde eta tresna erabiltzen dira beharrezko produktuak lortzeko injekzio bidez, putz moldaketa, estrusio, molde galdaketa edo forjaketa, urtzea, estanpazioa eta bestelako metodoak lortzeko. Laburbilduz, moldea objektuak moldatzeko erabiltzen den tresna da. Tresna hau hainbat zatiz osatuta dago, eta molde desberdinak zati ezberdinez osatuta daude. Batez ere objektuaren formaren prozesamendua osatzen duen materialaren egoera fisikoa aldatuz gauzatzen da. "Industriaren ama" bezala ezagutzen da.\nZer da moldeen fabrikazioa?\nMolde ia guztiak metalezkoak dira, eta% 90 altzairuzkoak.\nKanpoko indarraren eraginez, altzairuzko paleta forma eta tamaina zehatzak fabrikatzeko tresna bihurtzen da. Oso erabilia da estanpazioan, moldeen forjaketan, hotzeko buruan, estrusioan, hautsen metalurgiako piezak prentsatzean, presio galdaketan, baita ingeniaritza plastikoetan, kautxuan, zeramikan eta konpresio edo injekzio bidezko beste produktu batzuetan ere. Moldeak sestra edo barneko barrunbe forma zehatza du, eta hutsunea sestra formaren (banaketa) arabera bereiz daiteke sestra forma ertzarekin aplikatuta. Barruko barrunbearen forma paletari dagokion hiru dimentsiotako forma lortzeko erabil daiteke. Moldeak, oro har, bi zati ditu: molde mugikorra eta molde finkoa (edo zulagailua eta ahurra), bereiz eta konbinatu daitezkeenak. Piezak bereizten direnean, hutsuneak moldeko barrunbean sartzen dira itxita daudenean osatzeko. Moldea forma konplexua duen eta paletaren indar koskorra duen tresna zehatza da. Eskakizun handiak ditu egiturazko erresistentziari, zurruntasunari, gainazaleko gogortasunari, gainazalaren zimurtasunari eta prozesatzeko zehaztasunari dagokionez. Moldeen produkzioaren garapen maila fabrikazio mekanikoaren mailaren marka garrantzitsuenetako bat da.\nMoldeak fabrikatzeko prozesuak honako hauek barne hartzen ditu: moldeen diseinua, moldeen prozesamendua, moldeen ikuskapena eta proben jaurtiketa, moldeen aldaketa eta konponketa eta moldearen mantentze-lana.\nMoldeak fabrikatzeko prozesua forjaketa, ebaketa, tratamendu termikoa eta muntaketa eta beste prozesu batzuen bidez gauzatu ohi da. Moldearen fabrikazio kalitatea bermatzeko eta ekoizpen kostua murrizteko, materialak malgutasun ona, ebaketa mekanizagarritasuna, gogortasuna eta ehotzeko gaitasuna izan behar ditu, eta oxidazio txikia, deskarbonizazio sentikortasuna eta tenplatze deformazio pitzadura joera ere izan beharko lituzke. Ebaketak moldeak prozesatzeko lanaren% 70 hartzen du. Pausorik kritikoena forma, dimentsioen zehaztasuna eta gainazalaren kalitatea, baita mekanismo guztiak ere betetzen dituen barrunbea lortzea da.\nMoldeak egiteko prozesua\nMoldea egiteko altzairu hutsa altzairutegian fabrikatu eta moldatu da, eta molde plantak zuzenean erostea aukeratu dezake. Moldeak egitea altzairuzko espazio horiek masa ekoizpenean produktuak ekoiztu ditzaketen moldeetan bihurtzea da. Moldearen fabrikazioak moldearen diseinua, mekanizazioa eta moldearen muina eta moldearen oinarria muntatzea barne hartzen ditu.\n1. Moldeen diseinua ingeniari profesionalek osatzen dute. Moldeen diseinua molde guztiaren ekoizpenaren estandarra eta oinarria da. Produktuaren egituraren eta dimentsioko gainazalaren zehaztasunaren, aplikazioen aldien eta aurreikusitako irteeraren eta injekzio bidezko makinaren konfigurazioaren eskakizunen arabera, ingeniariak moldearen zati bakoitzerako altzairua arrazoiz aukeratu behar du eta moldearen egitura eta prozesua zehaztu. Moldearen diseinuaren arrazionaltasunak zehazten du moldearen fabrikazio zailtasuna, kostua, bizitza zerbitzua, produktibitatea eta produktuaren kalitatea.\nMoldea ekipo garesti moduko bat da. Diseinuan, gure ingeniariek softwarea erabiltzen dute piezen banaketa, fluxu bidea, injekzio puntua eta piezen egitura aztertzeko eta simulatzeko.\n2. Moldearen mekanizazioa. Molde-billetea makina-erremintaren bidez prozesatzen da ingeniariaren diseinuaren eta prozesuaren dokumentuen arabera. Oro har, moldeak egiteko erabiltzen diren ebaketa-makina erremintak eta ekipoak CNC, EDM, WEDM, tornua, artezteko makina, leuntzeko makina, etab dira. Makina erreminta aurreratuek eta zehatzek moldearen zehaztasuna asko hobetu dezakete, produkzio zikloa laburtu eta kostua murriztu. Molde mota desberdinek makina erreminta konbinazio desberdinak erabiltzen dituzte: injekzioko moldeek eta galdaketa moldeek maiz erabiltzen dituzte CNC, EDM eta WEDM. Estanpatzeko moldeak eta estrusio moldeak askotan CNC eta WEDM erabiltzen dituzte\n3. Moldeen muntaia. Moldearen muntaketa teknikarien araberakoa da. Matrizearen muina, irristailu blokea, gida postea, kanporatze mekanismoa, trokelaren markoaren eta motorraren arteko bat etortzea, korronte beroaren muntaia, baita moztu ezin den zatia eta azken muntaia orokorra ere. Zenbat eta mekanizazio zehaztasun handiagoa izan, orduan eta txikiagoa da trokelen muntaketaren lana, orduan eta laburragoa da produkzio zikloa eta kostu txikiagoa izango da. Trokelaren muntaketa amaitu ondoren, trokela probatu, egiaztatu, araztu eta hobetu behar da, beste kantitate batzuekin produktu kualifikatuak ekoizten dituen arte.\nMoldeak egiteko ohiko prozesua\nEDM-Deskarga Elektrikoaren Mekanizazioa\nWEDM hari bidezko elektrodoen ebaketa\nMoldeak muntatzea eta muntatzea\nMestech konpainia plastikozko moldeen fabrikazioan eta produktuen injekzioan aritzen da batez ere, baita burdinazko moldeetan (metalezko galdaketarako matrizea, estanpatzeko matrizea) eta metalezko piezen ekoizpenean.\nAurreko: Moldeen diseinua\nHurrengoa: Plastikozko piezak nola diseinatu


Kutxabank esku pribatuetan uzteko xantaia egin nahi digutela salatu dute LAB eta ELAk | LAB SINDIKATUA\nEkintza Soziala Kutxabank esku pribatuetan uzteko xantaia egin nahi digutela salatu dute LAB eta...\nKutxabank esku pribatuetan uzteko xantaia egin nahi digutela salatu dute LAB eta ELAk\nLAB eta ELA sindikatuek prentsaurrekoa eskaini zuten atzo Bilbon Kutxabank, bankarien eta espekulatzaileen mesedetan, Espainiako banka handiaren eta espainiar nahiz EAEeko Gobernuen mesedetan pribatizatuko dela salatzeko. Honi aurre egiteko euskal herritarren mobilizazioa beharrezkotzat jotzearekin batera, datorren larunbatean, hilak 21, Bilbon Kutxabanken pribatizazioaren aurka izango den manifestazioan parte hartzeko deia luzatu zuten.\nXantaia egin nahi digute Kutxabank esku pribatuetan uzteko\nDiruaren boterea hasten den tokian amaitzen da demokrazia\nDenok dakigu, Kutxabank, bankarien eta espekulatzaileen mesedetan, Espainiako banka handiaren eta espainiar nahiz EAEeko Gobernuen mesedetan pribatizatuko dela.\nJakinekoa eta agerikoa da irabazi asmorik gabeko finantza erakundeak diren Euskal kutxak, euskal erakundeen, ezarleen eta langileen partaidetzarekin kontrolatuak, eraldatzeko prozedura osoa, prozesuaren beraren onuradun izango direnek ezarri dutela (akiziodun pribatuak eta finantza-kapitala alegia).\nAzkenean, eragozten ez badugu, Euskal Kutxen-Kutxabanken pribatizazioa, frankismoa amaitu zenetik euskal gizartearen aurka egin den lapurretarik handiena izango da. Dena guztiz planifikatu dute bankuen agindupean erakundea kudeatu dutenek eta ate birakariaren jardunaz onura atera nahi dutenek.\nBide honetan, kutxak banku baten (Kutxabank) akziodun bilakatu dira, akzioak merkatuan erosi eta saldu ahal izan daitezen eta banku-negozioa Kutxabanken esku uzteko. Erakundeen eta gizartearen ordezkaritzari bankuaren kontrola ukatu zaio; orain, Kutxak Banku-fundazio bihurtuz, haiek aukeratutako hamabost lagunek erabaki dezaten nahi dute noiz, nola eta nori saldu, oraindik orain, Euskal Kutxen esku dauden akzioak.\nHau guztia, indarrean dagoen legeria haien nahieran aldatuz egin dute; legedia “espresa” eginez, figura juridiko berria sortzeko (banku-fundazioena), baldintzatu dezaketen aurrekarietatik askea; legea araudiaren arabera garatu dute, baldintzen, patronatuaren, berme funtsaren, zigor-erregimenaren, fundazioaren buru berriak beren buruak hautatzearen,… baitan; Kutxabanken esku dagoen banku-negozioaren kontrola gordetzen dute, kontseilua eta exekutiboa sortuz gutxienez bost urterako, erabateko pribatizaziorako aurreikusita dagoen denbora, hain zuzen ere.\nBaina hau gutxi balitz ere, Kutxak Banku-fundazio bihurtzeari edozein arbuio mota eragozteko, Kutxetako bileretan, haiek egindako “legedia espresa” are gehiago bihurtzen dute eta Kutxen eta Banku Fundazioen legearen lehen xedapen iragankorraren bitartez zigorrak ezartzen dituzte konpromisarioak aurkako botoa eman dezaten, abstenitu daitezen edota bozkatzeko unean alde egin dezaten eragozteko. Ekainaren 30eko BBKren ohiko batzar orokorreko deialdian honakoa planteatzen da:\n•\tGuztiz antidemokratikoa den prozedura. Botazio bakarra zehazten da kontu ezberdinak onartzeko, hala nola, banku-fundazio bihurtzea, Estatutuak, Patronatua, Gizarte Ekintzaren zuzkidura 2014rako. Hauetarako gai bakoitza bere aldetik bozkatu beharko zen. Gainera, zehazten da botazioa “izenetik deituta” izango dela, “orden alfabetikoz”, batzarreko kide bakoitzaren botazioaren zentzua jasoa izan dadin.\n•\tIsun mehatxua botazioaren emaitza aldekoa ez bada. Botazioaren emaitza batzarrean aldekoa ez bada, zigorrak jartzearekin mehatxu egiten zaie “kontrako botoa ematen dutenei edo boto zuria ematen dutenei edo batzarrean egonda, abstenituko direnei eta baita bertan ez daudenei ere”. Zigor hauek izan ahalko dira “gehienez 500.000 euroko isuna euretako bakoitzari eta gehienez 3 urtetako kargugabetzea” eta kargugabetze eta gaitasungabetze zenbait. Xantaia nabarmena da. Soilik aldeko botoa eman ahal bada, zertarako eman botoa?\nGure baliabideen lapurretari, orain, xantaia, inposizioa eta Kutxen sistema asanblearioa aldez aurretik baliogabetzea gehitu behar diogu, noiz eta inoizko erabakirik garrantzitsuena hartu behar denean. LDIEC-n (Ley 26/1988 sobre Disciplina e Intervención de las Entidades de Crédito) jasotzen diren falta larriengatik 500.000 euro arteko gehieneko zigorra ezartzen da. Espainiako Parlamentuan honen alde bozkatu dutenak, PP eta PNV, egintza politikoaren oinarria, demokrazia alegia, ezabatzen duen jarduera politiko baten sustatzaileak dira.\nPertsona kontseilariak behartu nahi dituzte ekitaldi bakarrean (bozketa bakarra) Kutxak Banku-fundazio bihurtzeko pakete osoari botoa ematera: Kutxak Banku-fundazio bihurtzea, fundazioaren estatutuak, patronatuaren zuzkidura eta esleipena zehaztu.\nEuskal Kutxen likidatu eta baliabideak bankarien eta espekulatzaileen esku uztearen aurka gaude guztiz, bai mamiari, bai formari dagokionez; erabakitze-prozesu diktatorialen aurka gaude, interes publikoaren kudeaketa demokratikoa erasotzen baitute. Honekin batera, eskatzen dugu erabaki hori hartu dutenen berehalako dimisioa, bai politikagintzaren esparruan dihardutenena, bai Kutxak-Kutxabanken esparru profesionalean ari direnena. Halaber, alderdi politikoei eskatzen diegu esan dezatela praktika mafioso honekin bat datozen ala ez.\nBilbon, 2014ko ekainaren 17an


Sindikatuek EAJ, PP eta UPyD kritikatu dituzte, haur eskolen auziagatik - GARA\nSindikatuek EAJ, PP eta UPyD kritikatu dituzte, haur eskolen auziagatik\nLAB, STEE-EILAS, ELA eta beste zenbait eragile sozialek elkarretaratzea egin zuten atzo, Gasteizko Parlamentuaren aurrean, hiru alderdi hauek adostutako haurreskola eredu berriaren kontra, gaztelania txikitatik gelatan sartzea baimentzen duelako.\nAurreko astean EAJ, PP eta UPyDren botoekin onartutako Haurreskola Partzuergoko eredu berriak lehendabiziko protestak sortu ditu jada. LAB, STEE-EILAS eta ELA sindikatuek, hezkuntzako eta gizarteko beste eragile askorekin batera, elkarretaratzea egin zuten atzo Gasteizko Parlamentuaren aurrean, onartutako legea atzera botatzeko eskakizunarekin.\nEredu berri honetan, gaztelaniari tokia egingo zaio, onartu duten alderdien esanetan, «ama hizkuntza errespetatzeko». Sindikatuek gogor kritikatu zuten erabakia, egurra bereziki EAJri emanez. Lorea Igartua Haurreskolako LABeko arduradunaren ustetan, erabakia «hizkuntz eskubideen kontrako eraso garbia da. PPren eta UPyDren aldetik espero genuen honelakorik, baina EAJ ere honen parte izatea ez dugu ulertzen. Aurrekontuak aurrera ateratzeko trukea izan behar da, bestela, ez dago ulertzerik jeltzaleek hartutako erabakia». Legea atzera botatzen ez badute, «mobilizazioekin jarraituko dugu», gaineratu zuen.\nKontseilua, Osabiderekin pozik\nBestalde, Euskararen Gizarte Erakundeen Kontseilua pozik agertu zen atzo Lakuako gobernuak hartutako beste erabaki batzuekin: batetik, Osabide tresna informatikoa euskaratzearekin; bestetik, euskararen normalizazioa sustatze nahiarekin. Kontseiluaren iritziz, bi erabaki hauek «normalizazioa erdiesteko ezinbesteko lan ildoak» dira.\nIldo berean kokatzen du Kontseiluak aste honetan Cristina Uriarte Hezkuntza sailburuak datozen lau urteetarako aurkeztutako hizkuntz politika. Hizkuntz politika horri zehar-lerro izaera aitortzea erabaki zuzena dela uste du erakundeak. Oraingoa normalizazioan urrats eraginkorrak egiteko garai ezin hobea dela aitortu zuen atzo Kontseiluak.\nSindikatu eta hezkuntza eragileek EAJ gogor kritikatu zuten, PP eta UPyD alderdiekin adosturiko haur eskolen ereduagatik. LABen iritziz, eredu berria «hizkuntza eskubideen kontrako eraso» bat da.


IK4-TEKNIKER garaile atera da Bizkaia Talent lehiaketan\nIK4-TEKNIKERek sari bat irabazi du "Zer da Bizkaia Talent zuretzat?" lehiaketaren lehenengo edizioan, "Erakundeak" modalitatean. Sariarekin, zentro teknologikoak garatzen duen talentuaren ereduari eta kudeaketa-jarduerei buruzko erreportaje bat argitaratuko da.\nBizkaia Talent elkarteak berrikuntza eta ezagutza-prozesuan prestakuntza-maila handia duten pertsonak erakarri, lotu eta atxikitzeko behar diren baldintzak ezartzen laguntzen du Bilbon, Bizkaiko lurralde historikoan eta Euskal Autonomia Erkidegoan oro har. Bada, "Zer da Bizkaia Talent zuretzat?" lehiaketaren lehenengo edizioa abiatu du, eta IK4-TEKNIKERek irabazi du "Erakundeak" modalitatea.\nElkartearen erabiltzaileek horren jardueraren eta erabiltzaileengan sorturiko inpaktuaren gainean duten pertzepzioa ezagutzea izan da lehiaketaren xedea.\nHala, parte-hartzaileek metafora, istorio, marrazki eta abarren bidez azaldu behar izan dute zer den Bizkaia Talent prestakuntza-maila handia duten profesionalentzat nahiz erakundeentzat.\nLehiaketari egin dion ekarpenarekin, Bizkaia Talent elkartea sortu zeneko helburuak duen garrantzia, elkarteak egin duen ibilbide aparta eta beti erakutsi dituen konpromiso- eta zerbitzu-maila handia gogoratu ditu IK4-TEKNIKERek, beti egin izan baitu bien interesen, IK4-TEKNIKERek arlo horretan zituen premiak asebetetzearen eta lurraldea garatzearen alde.\n"Gaur egun, Bizkaia Talent elkarteak oso zerbitzu berritzaile ugari dauzka, talentuaren ekosistemak aztertzeko eta diagnostikatzeko nahiz Euskal Autonomia Erkidegoan balio handiko talentua identifikatzeko, erakartzeko, harrapatzeko eta integratzeko beharrezkoak direnak. Gainera, nazio-mailako eta nazioarteko foro espezializatuek aitortza egin diote", baieztatu du Francisco Febrer IK4-TEKNIKEReko Pertsonak Garatzeko kudeatzaileak.\nTestuinguru horretan, Mercedes Aja IK4-TEKNIKEReko Pertsonen eta Antolaketaren zuzendariak gaineratu duenez, "Bizkaia Talent elkarteko taldeak ikusgarri egin du Euskal Autonomia Erkidegoan integratu edo bertara itzuli nahi duten balio handiko profesionalen diaspora, harremanen sare dinamiko bat ezarriz. Zalantzarik gabe, talentua erakartzeko eta garatzeko prozesua aberastu du horrek".\nZentro teknologikoak, sarietako bat irabazi duenez, argitalpen bat egingo du Bizkaia Talent elkartearen newsletter-ean, zeinak 11.000 harpidedun dauzkan, eta IK4-TEKNIKERen talentua kudeatzeari begira garatzen diren jarduerei eta kudeaketa-neurriei buruzkoa izango da.


Osakidetzak negoziatu barik jarraitzen du eta enpresa kudeaketaren alde egiten du, dekretu berri baten bitartez | LAB SINDIKATUA\nZerbitzu Publikoak Osasungintza Osakidetzak negoziatu barik jarraitzen du eta enpresa kudeaketaren alde egiten du, dekretu...\nOsakidetzak negoziatu barik jarraitzen du eta enpresa kudeaketaren alde egiten du, dekretu berri baten bitartez\nEkainaren 28ko Mahai Sektorialak berriro ere argi utzi du Osakidetzako zuzendaritzaren negoziatzeko borondate eza. Gai ordena oso luzea izanik ere, bilera 11etan hasi dugu ezin argiago adierazten duena akordiorik lortzeko interes falta. Osakidetzak ekarritako planteamenduak aurreko bilerako ia berak izan direnez, ez da inolako aurrera-pausorik eman.\nUrdulizko Ospitalearen irekiera dela eta, zuzendaritzak oraindik orain ez du argitu kategoria batzuen lana enpresa pribatuek egingo duten. LABeko ordezkariek, gai honetan EAJk duen jarrera salatzen zituzten kartelak ipini zituzten mahai gainean, eta bilera osoan bertan mantendu.\nBerrikuntza bakarra eta kezkagarria Osakidetzaren antolakuntza aldetik dekretu bidez ezarri nahi duten sistema izan da. EAEko osasun zerbitzu erakundeen estruktura ordenatzeko dekretua eta Klinika Kudeaketarako Unitateen (KKU) sortu eta funtzionatzeko erregimena dira honen ardatzak. Azken hau, KKU eredua, gogor kritikatu du LABek osasun publikoaren pribatizazioan sakontzea baitauka helburu.\nKlinika Kudeaketarako Unitate hauek ez dute osasun arretarekin zerikusirik, osasun publikoan praktika enpresarialak sartzearekin baino. EAJk aurrera daraman osasun politikak antz handia dauka Espainia aldean PPk daramanarekin. Izan ere, Osasun Sailak ez du lotsa izpirik adierazten KKU hauek Osakidetzako zerbitzuak zein pribatuak uztartuko dituztela esaten dutenean.\nLaburbilduz, ezer negoziatu gabe atera gara bileratik, eta, beste alde batetik, oso kaltegarri jotzen dugun dekretu barri batekin mahai gainean. Bileran bertan esan bezala, LABek publikoki salatuko du EAJren egitasmo berri hau, osasun publikoaren kontrakoa delako.


Itsasontzien “zaindari” iraunkorra - SPRI\nItsasontzien “zaindari” iraunkorra\nGetxoko konpainiak Hiruteknova APP bat garatu du, unean bertan eta urrunetik jakinarazteko itsasontzi batek portuan jasan dezakeen edozein anomalia\nBere kokalekua dela medio, Bizkaiko kostaldean itsasgintzarekin lotutako konpainia ugari sortu izan dira historikoki. Goi-mailako yateak diseinatzen dituzten nazioarteko konpainia ospetsuak, armadore handiak, turbina propultsatzaileak eta motorrak edota merkatuan aplikazio (APP) bereziak sortzen dituzten ETE teknologikoak, aukera ematen dietenak ontzi-jabeei, adibidez, uneoro jakiteko zein den beren itsasontzien egoera fisikoa, portuan geldirik daudenean.\nLaburbilduz, horixe da Hirutekonovaren historia, teknologia berriekin hertsiki lotutako startup bat, sekulako arrakasta izaten ari dena Dokensip izeneko aplikazioarekin. Oro har esan liteke aplikazio horrek aukera ematen duela sakelakoaren bidez detektatzeko itsasontzi bati gerta dakiokeen edozein matxura edo kalte, itsasontzitik urrun egon arren: ur isuri bat, baterietako arazoak, lapurretak…\nAplikazioaren arrakasta izugarri hazi da azken hilabeteotan, hona hemen datu bat hazkunde horren erakusgarri: dagoeneko instalatu da Europa, Amerika eta Australiako mila itsasontzi ingurutan. Sustatzaileek Radio Euskadiko Made in Basque Country programan adierazi dutenez, hurrengo helburua da Ekialde Ertainera jauzi egitea.\nHarritzekoa da aro digitalean murgilduta bizi garen honetan, horrelako aplikazio bat lehenagotik merkaturatuta ez egotea…\nGeuk ere horixe galdetzen diogu geure buruari (barreak). Zergatik ez zitzaion lehenago inori bururatu, eta zergatik guri bakarrik? Pentsatzen dut munduan badela besteren bat ideia bera izan duena, baina gu izan gara lehenak, eta esaerak dioen bezala, “laster emaile birritan emaile”. Baina ez da izan lan erraza. Ahalegin handia eta lanordu asko eskaini dizkiogu eta konbentzitzeko gaitasun handia behar izan dugu.\nPremia hutsetik sortu zen, mundu osoko portuetan ainguratuta dauden itsasontzietan egunero eta uneoro ematen den premia batetik. Ontzi-jabe gehienak, normalean, itsasontzia daukaten portutik urrun bizi dira, eta asko estimatzen dituzten ontziak, beren aisialdirako baitira. Ontzia nola dagoen ez jakiteak ziurgabetasuna sortzen du, eta horregatik bururatu zitzaigun aplikazio bat garatzea sakelakorako edo ordenagailurako, uneoro itsasontziaren egoeraren kontrola izateko.\nLabur esateko, eta alderdi teknikoan gehiegi sartu gabe, haririk gabeko sentsoreak instalatzen ditugu itsasontzian. Azken helburua da jabeari lasaitasuna ematea eta bermatzea bere itsasontzia baldintza onenetan egongo dela erabili nahi duenean.\nBeraz, etengabeko zerbitzu bat da, egunean 24 ordukoa?\nHori da bai, ezin daiteke bestela izan. Gure kezka bakarra da itsasontziak arazoren bat badu unean bertan abisatzea jabeari. Eta gure kontrol-zentroa baliatzen dugu horretarako, zeina martxan baitago eguneko 24 orduetan eta urteko 365 egunetan. Abisuak Whatsappez, sms-ez edo posta elektronikoz bidaltzen dira. Eta, dena delakoagatik, horrek guztiak huts egiten badu, dei bat egiten diogu ontziaren titularrari edo berak horretarako aukeratutako beste hiru laguni.\nTamaina gorabehera, zergatik maitemintzen gaituzte horrenbeste itsasontziek?\nItsasoa atsegin duen edonork esango dizu itsasontzi batek une zoragarriak eskaintzen dizkizula arrantzara eta nabigatzera zoazenean edo galdutako hondartza txiki batean etxekoekin bainu bat hartzen duzunean. Bizi osorako oroitzapenak dira, eta horregatik bururatu zitzaigun modu bat bilatzea ondasun estimatu hori zaintzeko.\nBartzelonan bizi izandako esperientzia pertsonal bat izan omen zen Hiruteknovaren sorreraren inflexio puntua…\nHala da, bai. Itsasontzi bat neukan Bartzelonako portuan, ustez seguru eta ondo zainduta, baina asteburua igarotzera joaten ginenean, beti zeukan zerbait. Beti zegoen arazoren bat. Bateriak deskargatuta zeudela, ur ihes bat zuela, osten saiatu zirela, edo hilean behingo mantenimenduaren arduradunak ez zuela egin bere lana… Horregatik, ohartu nintzen jakin beharra nuela nola zegoen ontzia Bilbotik abiatu baino lehen, Bilbo urrun samar baitago Bartzelonatik.\nEuskal Herrian %100ean eginiko teknologia bat da?\nErabat. Geurea da %100ean, hemen garatua, ezagutzen gaituzten tokietan arraroa iruditzen zaien arren. Balioa eman behar zaio Euskadin daukagun “know how” horri, hemen badagoelako puntako teknologia eta jende oso ona, gauza interesgarriak eta zoragarriak egiten dakiena. Gu geu ere konturatu gara hemen daukagun potentzialaz, eta mundura begira daukagun posizionamenduaz, eta mundura diodanean, mundu osora esan nahi dut.\nProiektu txiki samarra izanik eta kanpotik ikusita, badirudi azkarregi hazten ari zaretela. Ados al zaude?\nBaliteke. Baina esango nuke horrela dela jakin dugulako tekla egokia zapaltzen une egokian, bi alderdi dituen tekla bat: gai izan gara arazo oso zehatz batentzako konponbide zehatz bat asmatzeko, eta “packaging” egokia diseinatu dugu, kontuan izanik hori oso garrantzitsua dela itsasgintzaren testuinguruan, non gauzak itsusiak izaten baitira, gustu handirik gabe eginak. Hala, gure produktuari bonboi kaxa baten estetika eman diogu: koloreek eta gustuz eginiko diseinuek arreta erakartzen dute eta erostera bultzatzen zaituzte.\nHiruteknova Dokensip aplikazioarekin aurkeztu da mundura, baina badaukazue beste negozio-ildorik martxan?\nOraintxe bertan abiarazi dugu Dokenvan izeneko beste ildo bat, auto-karabanen mundura zuzendua. Itsasontzienaren oso antzekoa da, batez ere jabeen profilari dagokionez, halako ibilgailuak sarri partekatzen direlako eta ohikoa delako sektore batetik bestera igarotzea. Sistema ia berbera da, ñabardurak ñabardura.\nNola lor daiteke aplikazioa, eta batez ere, zenbat balio du?\nItsasgintzan ezer ez da merkea, sistema hau 875 euro inguru kostatzen da, baina ez da inbertsio handia, itsasontziaren eta barruko sistema guztien balioa kontuan hartzen bada. Batez ere zerbitzua da gure apustuaren oinarria, eta ez gastua: lasaitasuna ematen du jakiteak gure itsasontziaren bateria paketeak (merkeenetan 3.000 eta 4.000 euro bitarteko kostua duenak) ez duela hutsik egingo pantalana korronterik gabe gelditzen bada. Izugarri garestia da horrelako sei bateria aldatzea…\nMezu bat bukatzeko?\nAzpimarratu nahi nuke Eusko Jaurlaritzak, Foru Aldundiek eta Udalek hemen, etxean, hasten ari garen gu bezalako startupei ematen diguten laguntza, lan erraldoi bat baitugu aurrez aurre: munduan posizionatzea. Bidezkoa da eskerrak ematea.


20:30 MARTXOAREN 15a OSTIRALA\nBlues musikaren eragile ukaezina da Lucky Peterson artista mitikoa. Buffalo hirian sortu zen kantari eta organistak, egun, blues musikari indar berria ematen dio. Musika mota horren egiazko zaintzailea da. Emozioz beteriko ahots lodiarekin, inork baino hobeki jotzen eta kantatzen du. Blues gitarraren eta Hammond B3 organoaren maisua da. Aurten, 50 urteko ibilbidea ospatzen du. Hala, « Blues tour 2019 » izeneko kontzertu bira berrian murgiltzen da, The Organization taldearekin eta Tamara Tramell kantariarekin batera. Bluesman garaikide perfekzionista eta neurrigabeko honek musikaren ertzak ikertzen jarraitzen du, anitz maite duen blues musika ohoratuz.\n2 jazz disko kaleratu, pop taldeekin zenbait EP argitaratu eta Run Caroline taldearekin (indie folk) ibili ondoan, RUNek bakarkako bideari ekin dio eta lehen lana argitaratzen du: Debut EP. Euskal Herrian ezagutu dugun negurik luzeenean (eta euritsuenean) sortu, moldatu eta grabatu du. Astoek LSD hartu ala ez, horra RUNen lehen droga dosia: 4 haiku ttipi, pop akustiko gordina, progresiboa eta inpresionista.


Bisita tematikoak Igartubeiti Baserri Museoan - Goierriko Hitza : Goierriko Hitza\nBisita tematikoak Igartubeiti Baserri Museoan\nUztailean 'Landareen sekretuak' bisita egin eta jasotako landareak dastatzeko aukera izango da. Zumalakarregi Museoarekin bisita bateratua ere antolatu dute.\nIgartubeiti Baserri Museoak udako eskaintza aurkeztu du. Baserriaren inguruneari eta arkitektura paregabeari buruzko programa da. Batetik, uztailetik aurrera ‘Landareen sekretuak’ egiteko aukera izango da. Landare jangarriak ezagutu, jaso eta dastatuko dituzte parte hartzaileek baserri inguruan, gehienez 20 pertsonako taldetan. 11.30ean hasiko da bisita eta ordubete iraungo du. Bestetik, ‘Igartubeiti baserriaren erraiak’ bisitan, baserriaren arkitektura eta zaharberritzea aztertuko dute 12:30etik 13:30era. Gehienez 10 pertsonako taldeak izango dira.\nJarduerak nork bere kasa ere egin ditzake. Bisita komentatuak egingo dituzte, euskaraz 11:00etan, gazteleraz 12:30ean eta euskaraz eta gazteleraz 17:00etan. QRak eskaneatuz ere bisitatu daiteke museoa. Zumalakarregi Museoarekin ere bisita bateratu bat antolatu dute: ‘Iraganera bidaia’. 2 museoak bisitatu eta Idiazabal gazta, sagardoa eta zukua dastatuko dute parte hartzaileek.


Literatur Emailuak » Mahmud Darwish hil da\nUrtarrilak 26 Asteartea\nAbu 13 08\nMahmud Darwish hil da\n67 urte zituela zendu da Mahmud Darwish idazlea 2008ko abuztuaren 9an. Palestinako poeta eta kulturgizon ezagunena, 1941ean sortu zen Al Biwra-n, zazpi urte geroago israeldarrek suntsitu zuten herrixkan. Geroztik erbestean eta borroka politikoan jarduna exilioan —1996an Ramallara itzul zedin baimen espresoa eman zion arte Israelgo Legebiltzarrak—, bere poemen bitartez herri palestinarraren adierazle handienetako bat izatea lortu du. Darwishen bederatzi poema euskaraturik bidali dizkigu Koldo Izagirrek, eta 1988an Itxaro Bordak itzulitakoekin batera, hogeita bost poema eskaintzen dizkizuegu orain.\nMundu arabe osoan ezagutua, idazletzaz gain, kultur eta politiko eragile gisa ere aritu da hil den arte; berak idatzi zuen 1988an Palestinaren Independentziaren Adierazpena. Palestinarrentzat zoritxarraren eguna den Naqba (Israelgo estatuaren sorrera) egunaren 60. urteurrena iragan berri dela, duela hogei urte, 1988an, 40. urteurrenaren karietara, Maiatz aldizkariak Palestinako literaturari buruzko artikulu bat plazaratu zuen bere 16. zenbakian, hainbat poeta palestinarren olerkiak euskaratuz. Itxaro Bordak prestatu eta itzuli zituen lanok, horien artean Mahmud Darwishen 16 poema.\nInterneten badira Mahmud Darwishi buruzko guneak, bere poemak, elkarrizketak, bideoak… Gune ofizialean, adibidez, idazlearen ahotsez entzungo dituzu poemak; eta Wikipediako frantsesezko artikuluak loturak eskaintzen ditu. Arabez idatzia, Darwishek zuzentzen zuen Al Karmel aldizkaria ere kontsulta dezakezu sarean.\nUrtarrilak 26: Azken bala: batzuen ametsak bertzeen zelai zulatuak dira Iruñean\nUrtarrilak 27: Bioklik Donostian\nOtsailak 1: Idoia Santamariarekin Aldibereko liburuari buruz sarean\nOtsailak 5: Amek ez dute Etxebarrin\nOtsailak 19: Hiltzaile baten aitormena Iruñean\nOtsailak 25: Argiantza Erandion\nOtsailak 25: Lardaska Gasteizko irakurle klubean\nOtsailak 26: Analfabetoa idazle Ean\nVHS, Oier Guillan - A. Alvarez Uria\nSotoan gordeak, Miren Gorrotxategi - A. Sampedro\nEskuko ekipajea. Euskal ipuin modernoen antologia (1963-2018), Askoren artean - N. Fernandez\nBidaideak, Agurtzane Intxaurraga / Arantxa Iturbe - J. Rojo


AZAROAN, ENARAK GURE ARTEAN BERRIRO, MUSIKENEKO ORKESTRA SINFONIKOAREN ESKUTIK | Orfeón Donostiarra\nAZAROAN, ENARAK GURE ARTEAN BERRIRO, MUSIKENEKO ORKESTRA SINFONIKOAREN ESKUTIK\nUsandizaga konpositore donostiarraren heriotzaren ehungarren urteurrenean, Orfeoiak eta Musikeneko Orkestra Sinfonikoak egilearen operarik ezagunena interpretatuko dute Usandizaga urtea amaitzeko; hain zuzen ere, Las golondrinas eskainiko dute, kontzerturako bertsioan, Jesús Echeverriak zuzenduta. Solisten taldea honakoek osatuko dute: Elisa Díaz Prieto, sopranoa / Lina; Judit Martínez Fernández, mezzosopranoa / Cecilia; Xabier Anduaga, tenorra / Juanito eta Caballero; Gonzalo Manglano, tenorra / Juanito eta Caballero; Alberto Arrabal, baritonoa / Puck; Mikel Zabala, baxua / Roberto. Musikaren munduak urtean zehar Usandizagaren omenez eskainitako emankizunetan azkena izango da hau. Euskal hiriburuetan, hiru hitzordu sinfoniko-koralak egun eta leku hauetan izango dira: hilaren 27an, Gasteizko Principal antzokian; 28an, Donostiako Victoria Eugenia antzokian; eta 30ean, Bilboko Arriaga antzokian. Kontzertu horiek abesbatzak eta Musikenek iaz sinatutako lankidetza-hitzarmenaren barnean daude.\nHiru ekitaldiko opera\nAbesbatzak parte-hartze txikia du opera honetan –lehen, bigarren eta hirugarren ekitaldien amaieran baino ez du abesten–, baina opera honek beti izan du lotura Orfeoiarekin; aurreneko emanaldietatik.\nHasiera batean zarzuela gisa idatzitako Las golondrinas Madrilgo Price antzokian estreinatu zen 1914ko otsailaren 5ean, arrakasta itzela lortuz. Madrildik itzuli zenean, harrera izugarria eskaini zion Donostiako hiriak (orduan, 50.000 biztanle zituen) artean 27 urte bete ez zituen Usandizaga gazteari. 15.000 lagun bildu ziren Norteko geltokian. Urte hartan bertan, apirilean, Donostian jokatu zen obra, Victoria Eugenian, Donostiako orkestra sinfonikoaren eta Orfeoiaren parte-hartzearekin. Konpositorea hil ondoren, haren anaia Ramónek hiru ekitaldiko opera bihurtu zuen, bi ordu eta erdiko iraupenekoa, eta bertsio hori 1929an estreinatu zen Bartzelonako Gran Liceu antzokian. Hain justu bertsio hori da hiru euskal hiriburuetan entzungo duguna.\n1934an Usandizagaren Astearen harira eskaini ziren hiru emanaldietan parte hartzeaz gain, 1954koan ere parte hartu zuen Orfeoiak. Donostiako jaien barnean egin zen emanaldi hura, Victoria Eugenia antzokian, eta Donostiako Kontserbatorioko Orkestrak interpretatu zuen obra, Ramón Usandizagaren zuzendaritzapean.\nBestalde, Orfeoi Txikiak ere interpretatu du Las golondrinas; zehazki, kontzerturako bertsioan, 2009ko Musika Hamabostaldian, Espainiako Orkestra Nazionalarekin eta orkestra horren abesbatzarekin, Rubén Gimeno zuzendari zela.\nColumbia disketxeak 1955ean editatu zuen opera hau. Ataúlfo Argentaren zuzendaritzapean, Orkestra Sinfoniko Handiak interpretatu zuen Orfeoiaren Ganbera Koruarekin batera, Pilar Lorengar, Ana María Iriarte, Raimundo Torres, Carlos Munguía, Nicolás Aldanondo eta A. Díaz Matos solista zirelarik. Bertsio hau 1962an eta 1991n berrargiteratu zen.\nHarreman estua Usandizagarekin\nUsandizagak, gazte hil zen arren, arrasto sakona utzi zuen abesbatzako kideen artean. Eragin horren ondorioz, 1907an, Orfeoiak partitura berri bat sartu zuen bere errepertorioan: Rapsodia vasco francesa, artean nerabea zen José María Usandizagarena. Garai hartan, abesbatzak ez zuen emakume-ahotsik onartzen.\n1909an, aurrenekoz interpretatu zuen egilearen Ave MaríaMaría –artxibategietan ez da ageri non abestu zuen–. 1919an, Eguntho batezobra interpretatu zuen Bartzelonako Musikaren Palauean, euskal konpositore gehiagoren lanez gain. Urte horretan bertan estreinatu zen Bilbon mendiyan opera. Usandizagak 23 urte zituen. Estreinaldiaren harira, Orfeoiak prentsa-ohar bat kaleratu zuen Donostiako prentsan: «Donostiako Orfeoiak, musikari bikaina bazkide izatearen ohorea duenez, Amarako geltokira joatea eta ongietorria eskaintzea erabaki du, donostiar guztiok adiskide eta maisuari diogun maitasuna erakusteko». Egun batzuk geroago, bazkari handi bat antolatu zuten egilearen omenez, eta 300 lagun baino gehiago bildu ziren mahaiaren inguruan. Bazkalostean, Orfeoiko gizonen abesbatzak Ormachulo, Eguntho batez eta Mendi-Mendiyan obrako Ave María» kantatu zituzten, guztiak ere Usandizagarenak, Esnaolaren Euskal salcha lanaz gain.\nDonostian, 1911n estreinatu zen Mendi-Mendiyan. Orduan interpretatu zuen aurrenekoz ordurako abesbatza mistoa zen Orfeoiak. Gehiagotan ere interpretatu zuen opera hori: 1920an, Nazioen Sozietatearen aurrean (Lehen Mundu Gerraren ondoren hondamendi beliko gehiago ez gertatzeko sortutako erakundea), urte hartan bileretako bat Donostian egitea erabaki baitzuen. Bertsio hura Saco del Valle maisuak zuzendu zuen, Victoria Eugenia antzokian. Ramón Usandizagaren zuzendaritzapean, Orfeoiak hainbatetan abestu zuen opera hori: 1935ean Victoria Eugenian, Donostiako Orkestra Sinfonikoarekin; 1945ean Bartzelonako Gran Liceun, Liceuko Orkestrarekin; 1948, 1951, 1954 eta 1957an Victoria Eugenian, Donostiako Kontserbatorioko Orkestrarekin; eta 1949an Iruñeko Gayarre antzokian, orkestra horrekin berarekin. Beste maisu batzuen zuzendaritzarekin ere interpretatu du Orfeoiak: Pirfano, 1974ko Musikasteren amaiera-ekitaldian; Bello Portu, 1980an eginiko hiru emanalditan; Jorge Rubio, 1982an; Remartínez, 1987an; eta Sainz Alfaro, 2003an.\n1913an, Donostiako hiriak 1813ko Independentzia Gerraren oroigarria ipini zuen Alderdi Ederren; urte gutxi batzuk geroago, eraitsi egin zuten. Inaugurazio-ekitaldi hartan, Orfeoiak Himno al Centenario interpretatu zuen, José María Usandizaga egilearen beraren zuzendaritzapean.\nEz zuen bere azken opera amaitzerik izan; La llamallama amaitu baino lehen harrapatu zuen heriotzak. 1918an bukatu zuen Ramón anaiak. Orfeoiak urte horretan bertan interpretatu zuen opera hura Victoria Eugenia antzokian, hala nola 1953an, Ramón Usandizaga zuzendari zela, eta 1958an, zuzendari berarekin eta Donostiako Kontserbatorioko Orkestrarekin.\n1916ko irailaren 25ean, Donostiak konpositorearen omenezko monumentua ipini zuen Gipuzkoa plazan, José Limona eskultore katalanak eginikoa. Ekitaldi hartan izan ziren Alfontso eta Viktoria Eugenia errege-erreginak, Maria Kristina ama-erregina, udal-agintariak eta agintari erlijiosoak. Madrilgo Udal Banda, Gipuzkoako 23 banda eta Orfeoia arduratu ziren musikaz.\n1934ko irailaren 25etik 30era, Orfeoiak Usandizagaren Astea antolatu zuen Victoria Eugenia antzokian. Hiru aldiz eman zuten Las golondrinas eta beste hainbestetan Mendi-mendiyan, Donostiako Orkestra Sinfonikoarekin batera eta Ramón Usandizagaren zuzendaritzapean. Iragartzeko kartelaren arabera, «urteko ekitaldi artistiko nagusia» izatekoa zen. Nazioartean ospea lortua zuten ekitaldi hartako solistek; Milango Scalan, Buenos Airesko Colonen edota New Yorkeko Madison Square Gardenen, kasurako. Hantxe izan ziren Fidela Campiña (sopranoa), Iparramerikan James de Gaviria deitzen zuten Jesús Agirregabiria (tenorra), Carlo Morelli (baritonoa), Julio Victorio (baxua) eta Carmen Andújar (mezzosopranoa). Izar horien alboan aritu ziren orfeoikide hauek: Carmen Cabalero (mezzosopranoa), Nicolás Aldanondo (baxua), Santiago Ramalle (tenor komikoa) eta José Lujambio (tenorra). Mendi-mendiyan obraren dekoratua «Garai bilbotar eszenografo ospetsuak emanaldi horietarako esklusiboki margotutakoa» zen, eta Las golondrinas obrarena, berriz, Madrilgo Casa Rosekoa zen. Jantziak «sasoi horretarako bereziki egindakoak» ziren.\nAzken agur luze eta musikala\n1915eko urriaren 5ean hil zen Donostian konpositore gaztea. Igantziko (Nafarroa) baserri batean bakartu zen La llama opera konposatzeko, baina aspalditik jasaten ari zen tuberkulosiak okerrera egin zuen, eta ezin izan zuen amaitu eskuartean zeukan obra.\n«Joxe Mariren hileta inoiz ez bezalako dolu-erakustaldia izan zen. Askok agertu zuen samina hilkutxak eginiko ibilbidean zehar, eta esan liteke donostiar guztiek hartu zutela parte segizioan, bai hilkutxaren atzean, bai espaloietan. Une hunkigarririk ez zen falta izan; María Cristina zubikoa da horren adibide: Orfeoiak Joxe Mariren Ave María interpretatu zuen han, pilatutako entzule-andanaren isiltasun erlijioso zirraragarriaren aurrean» (Miguel Pelay Orozcoren Música sembrada, Orfeón Donostiarra, su historia-Bere kondaira liburuko aipamena).\nAzken agur horretan, halaber, hunkigarriak izan ziren Garibai kaleko etxearen aurrean bizitako uneak eta Koruko Andre Mariaren basilikan urriaren 6ko goizeko 11etan egin zen hileta. Orfeoiak Perossiren Misa de Requiem eta Esnaolak harmonizatutako Dies Irae bat abestu zituen.